text:
Bha cuid de na sgoilearan againn aig a bheil Gàidhlig gu math trang anns na saor-làithean.
Some of our Gaelic speaking pupils were very busy during the holidays.
Chaidh Anna NicIll-Fhinein agus Ruaraidh MacAlasdair gu Còig Latha ann an Leòdhas.
Anna MacLennan and Ruaraidh Alexander went to Còig Latha in Lewis.
Anna: ’S e fèis Ghàidhlig ann an Leòdhas a th’ ann an Còig Latha. Bidh clann bho aois 12-18 a’ tighinn ach chan eil àiteachan ann ach airson sia duine deug. Bidh iad a’ fuireach ann an taighean dubh spaideil (na Gearrannan). Bidh a’ chlann ag ionnsachadh òrain Ghàidhlig agus bidh iad gan seinn aig a’ chèilidh mhòr aig deireadh na fèise (Diardaoin). Faodaidh iad ionnsramaidean a thoirt leotha mar an fhìdheall, am bogsa no an guth fhèin a chleachdadh!
Còig Latha (Five Days) is a Gaelic feis in Lewis. Children from age 12-18 can go but there are only places for 16. They get the chance to stay in the ‘Gearranan’ Black-houses. They learn Gaelic songs and get to perform them at the big ceilidh on Thursday. They can take instruments like the fiddle, accordion or they can even just use their own voices.
Ruaraidh: ’S e an Seatrek fear de na rudan as fheàrr a rinn sinn aig Còig Latha am-bliadhna. Chaidh sinn a-mach airson uair gu leth air bàta. Bha tòrr spòrs againn nuair a chaidh sinn a-mach gu muir. Cuideachd, chaidh sinn dhan mhuillinn Clò Mor ann an Siabost. Chunnaic sinn na dòighean a bhios iad a’ cleachdadh airson Clò Mòr a dhèanamh. Chaidh sinn air ais gu na Gearranan le baga mòr de phìosan beaga den chlò, is bha sinn a’ cleadhdadh inneal-fuaigheal airson diofar rudan a dhèanamh leis a’ chlò. Rinn sinn tòrr rudan spòrsail aig Còig Latha, is tha mi ag iarraidh a dhol air ais an ath bhliadhna.
The Seatrek was one of the best things we did at Còig Latha this year. We went out on the boat for an hour and a half. We had so much fun when we went out to sea. We also went to the Harris Tweed mill in Siabost. We saw the different ways they produce the Harris Tweed. We then went back to the black-houses with a big bag filled with little pieces of Harris Tweed. When we were back at the black-houses, we used the sewing-machine to make different things with the tweed. We did so many fun things at Còig Latha and I hope to be there next year.
Chaidh Eòin Cuimeanach dhan Eilean Sgitheanach.
Eòin Cumming went to the Isle of Skye.
Eòin: Anns a’ chiad seachdain de na saor-làithean, chaidh mi gu Sabhal Mòr Ostaig anns an Eilean Sgitheanach airson ceithir latha airson cùrsa Ceannas Spòrs Ìre 1 a chosnadh. Bheireadh seo cead dhomh seiseanan-spòrs a ruith do chlann fo shùil inbheach. Bha mi ag ionnsachadh ciamar a bhruidhninn ann an dòigh sìmplidh agus furasta a thuigisinn. Dh’ionnsaich mi mar a chuirinn seisean air dòigh agus mar a chùmainn clann fo smachd. Aig deireadh na seachdain ruith mi seisean còmhla ri fear eile agus bha seo air a mheas. Tha mi toilichte gun d’ fhuair mi troimhe. Tha mi a-nis a’ faireachdainn nas cofhurtail ann a bhith a’ teagasg spòrs agus geamannan do chlann. Chòrd an cùrsa rium gu mòr agus rinn mi caraidean math. Mholainn an cùrsa do dhaoine eile a dh’iarradh cothrom seiseanan-spòrs a ruith.
In the first week of the holidays, I went to Sabhal Mor Ostaig, the Gaelic college in Sleat, Isle of Skye, for four days to gain Sports Leadership Level 1. This will enable me to run sport sessions for children under adult supervision. I learnt how to communicate in a simple and understanding way, plan and deliver sessions, take in various factors to do with the session and the participants, and how to keep children under control generally and in exceptional circumstances. At the end of the week, I ran a mock session with a partner and this was assessed. I am pleased that I passed. I now feel much more comfortable in teaching sports and games to children. I enjoyed the course very much and I made new friends. I would certainly recommend this course to others who would like to be able to run sporting sessions for children.


c: text/html

text:
Tha e coltach gu robh bàl Nollaig air a chumail le daoin’-uaisle Uibhist a Deas air 25 Dùbhlachd 1872, ’s dòcha ann an Taigh Mór Àisgeirnis. An cupall a bha a’ fuireachd anns an taigh, bha iad air ùr thighinn dhan eilean a’s t-samhradh: fear Seumas Drever á Arcaibh a bha a-nis ag obair mar bhàillidh na h-oighreachd, eadar Beinn na Faghla agus Barraigh, agus a bhean. Gu mì-fhortanach, chan eil sinn buileach cinnteach fhathast gu dé a b’ ainm dhi. Choisinn Drever deagh chliù bho na h-eileanaich, gu h-àraid an taca ris a’ bhàillidh roimhe, William Birnie a bha ’na chùis-ghràin aig móran de’n tuath.
Am measg muinntir Uibhist a thàinig air chéilidh orra, math dh’ fhaoidte le aon sùil air ‘preusant’ Nollaig bho’n fhear-taighe, bha boireannach bochd á Staoidhligearraidh air an robh Catrìona Nic an Tòisich. Rinn ise òran beag dha na Drevers, a-réir coltais an ìre mhath ás a seasamh – air uaireannan tha briathran, ciall, agus meadrachd a’ dol tarsainn air a chéile – air fonn ‘Càit’ an caidil an rìbhinn a-nochd?’ Bha Alasdair MacGilleMhìcheil an làthair aig a’ bhàl cuideachd, agus sgrìobh e sìos na facail. Feumaidh gu robh e airson na rannan eadar-theangachadh dhan chupall as déidh làimh – ach faodaidh teagamh a bhith againn an robh e buileach cho fosgailte ’s a bha a’ bhana-bhàrd fhéin mu bhòidhchead Bhean-Phòsda Drever. Dh’ fhaodadh e bhith nach robh nòsan na sean bhàrdachd mòlaidh a’ freagairt air modhalachd linn Bhictòria!
A-réir Alasdair: ‘The bard is 40 y[ea]rs and at poetry all that time & she is greatly oblig[ed] to Mrs Dre[ver] for her munificence & kindness’. Tha seo car àraid: ann an da-rìribh, tha e coltach gu robh Catrìona Nic an Toisich a’ teannadh ri 70 bliadhna a dh’ aois aig an àm – chan eil fhios nach robh i a’ tarraing ás a’ ghàidsear air an oidhch’. Co-dhiù, thill Alasdair air ais thuice ann an 1875, agus chruinnich e bhuaipe grunn òrthachan a chaidh a chlò-bhualadh ann an Carmina Gadelica, leabhar far a bheil e a’ cuimhneachadh oirre mar chuideigin aig an robh ‘much occult lore’.
Fàilte dhuibh a chòmhlain thàinig
Faisg a chòmhnaidh:
Mr Drever ’s fhir na mara,
’S an leadaidh àlainn còmhl’ riutha.
’S tric a thug mi treis ’am thàmh
’S a chuir mi dàin an òrdan,
’S gun dèan mi fear do dhan lànail [i.e. lànan]
Òg a tha air pòsadh.
’S nuair ràinig mise taigh a’ bhàla
Far an robh pàirt dha m’ sheòrsa,
Bha’n còmhlan uasal air an ùrlar
’G ùmhlachadh dhan cheòl ann.
Ghléidh iad urram air na Gàidheil,
[?Gach] leadaidh is bean òg ann:
An cas siùbhlach ’s an ceum lùthmhor,
An troigh nach lùbadh feòirnean.
’S nuair a thàinig iad ás an ruidhle
O rinn iad m’ fheòraich
Dh’ fhaighnich iad gu ciùin ’s gu sìobhalt’
An gabhainn fhéin dhaibh òran.
Thuirt mi gur e mise nì siud
Fiosrach cinnteach eòlach.
A’ cheart mhion[aid] rinn mi sguir dheth
Shìn iad ginidh òir dhomh.
Ge brith chall a chuir siud orra
’S bu chuid[eachadh] dhomhs’ e
Gum bu làn a bhios an spòrs
’S gum bu pailt’ an stòras.
[?Tric sibh tarraing iall a chluaise
Toirt rud uaibh gach lò ás]
Gum bu sona saoghal réidh
Bhios sibh fhéin ’nur còmhlan.
’S gum fada bhios an Drever.
’Na bhàillidh aig Iain Gòrdan
A chuile taobh a nì e gluas’d
Beannachd nan uaislean ’na chòmhdhail.
’S ann mar ri beannachdan na tuath'
’S gun robh a’ bhuaidh r’a bheò dha.
O na bheachdnaich mi gu glan
Air do chéile pòsda,
Chan fhaca mi[se] fhéin ’s a bhàl
Leithid bean ur còdaich.
Fàinneachan òir air a meuran
’S deise an t-sìod’ an òrdan
Air a seang shlios fallainn
Gineil banail [slios] mar chanach mòintich.
Cìochan corrach air a brollach
’S broitseachan an òir oirr',
Muineal is gile na’n fhaoileann
No’n sneachd air taobh nam mór-bheann.
A dà ghruaidh cho dearg ris na caorainn
No gàradh chraobh nan ròsan,
A sùil[ean] meala fo’n chaol mhala
Cridhe glan gun mhórchuis.
’S buidh’ an Drever rinn a buannachd
’S e fhuair an stòras
Bean bhanail chiallach a ?dhearbhas
Fiosrachadh is còiread.
Chan iongnadh pròis bhith air a h-athair
’S air a càirdean móra
Bho chionn a’ mheas a ghléidh i dhaibh
O thàinig i air bhòidse.
An leadaidh uasal a bha leibh
Mo dhùrachd i bh’ air pòsadh
’S tha mìle beannachd a’ bhàird chuagaich
A-nis ’s gach uair r’a beò dhuibh.
A song composed by Catherine Mackintosh, Staoidhligearraidh, South Uist, to the wife – unfortunately, we don’t yet know her name – to the recently arrived James Drever, factor to the Long Island Estate, apparently when the young couple were holding a Christmas ball at Àisgeirnis House on 25 December 1872. The poem was preserved by Alexander Carmichael, who must have attended the ball with his wife (and his field notebook!) to be translated for the Drevers later. Carmichael’s translation may not have been so frank concerning Mrs Drever’s physical charms as the poetess, working in the traditional idiom of Gaelic panegyric.
Thanks to Ray Burnett and Angus Macmillan for their kind help and assistance.
Tagairtean
LS CW 106 fos.42–43v.
Ìomhaigh:
Taigh Àisgeirnis

robotstxt: allowed

filter: keep


text:
FR01 - Auld Alliance
Stitchers: Odile
Compagnon, Yvette Besnier, Monique Lambert, Christine Mallet (Brie-Comte-Robert)
The Auld Alliance or Vieille Alliance was a long-standing treaty of mutual assistance between the kingdoms of Scotland and France which dominated Scottish foreign policy for much of the medieval period. It was initiated in 1295 when King John Balliol was in need of allies as his relations with England deteriorated, and officially lasted until the 1560s when Scotland became a Protestant nation. The treaty led to Scottish soldiers fighting wars alongside the French, in victory and defeat, and French soldiers landing in Scotland during times of crisis. It led to strong diplomatic and cultural association between the two countries.
FR01 An t-Seann Chaidreachas
B’ e cùmhnant fad-sheasmhach de cho-chobhair eadar rìoghachd na h-Alba agus an Fhraing a bh’ anns an t-Seann Chaidreachas no Vieille Alliance, a chùm smachd air poileasaidh cèin na h-Alba airson na mòr-chuid de na meadhan-aoisean. Chuireadh an gnìomh an cùmhnant ann an 1295 nuair a bha feum aig an Rìgh Iain Balliol air cochòmhragaichean a chionn ’s gun robh an dàimh a bh’ aige le Sasainn air a dhol am miosad, agus mhair e gu h-oifigeil gus na 1560an nuair a thàinig Alba gu bhith na nàisean Phròstanaich. Lean an cùmhnant air adhart gu saighdearan Albannach a bhith a’ sabaid ann an cogaidhean taobh ri taobh ris na Frangaich, ann am buaidh agus ann an call, agus saighdearan Frangach a’ tighinn a dh’Alba ann an amannan èiginn. Lean e gu co-chomann làidir cultarach is dioplòmasach eadar an dà dhùthaich.


text:
Patrick Pearse
Va Patrick Pearse ny Pádraig Pearse (Yernish: Pádraig Anraí Mac Piarais ny An Piarsach; 10 Sauin 1879 - 3 Boaldyn 1916) ny ynseyder, leighder, vard, screeudeyr, ashooneyder as irreyder magh Yernagh. V'eh nane jeh ny fir hoshee car Irree magh ny Caisht 'sy vlein 1916. V'eh fogrit magh myr "Eaghyrane Reiltys Shallidagh" Phobblaght Nerin ayns nane jeh ny docamadyn va currit magh liorish fir toshee yn irree magh. V'eh currit gy baase er son e phaart ayns yn irree magh er 3 Boaldyn 1916.


text:
- TIOTAL
- Eaglais Shaor Bhracadail, An t-Eilean Sgitheanach
- EXTERNAL ID
- HC_PLANNING_08_022_1344
- ÀITE
- An Sruthan
- SGÌRE
- An t-Eilean Sgitheanach
- SIORRACHD/PARRAIST
- INBHIR NIS: Bracadal
- DEIT
- 28 Cèitean 1982
- LINN
- 1980an
- CRUTHADAIR
- T. Kenneth MacKenzie
- NEACH-FIOSRACHAIDH
- Roinn Dealbhaidh Chomhairle na Gàidhealtachd
- AITHNEACHADH MAOINE
- 15839
- KEYWORDS
- eaglaisean
seann eaglaisean
eaglaisean Sgitheanach
Tha Eaglais Shaor Bhracadail, air a bheil cuideachd Eaglais Shaor an t-Sruthain Mhòir, na seasamh ann an coimhearsnachd an t-Sruthain Mhòir ann am paraiste Bhracadail san Eilean Sgitheanach. Tha am baile beag na laighe ri taobh a tuath Loch Beag, sàilean beag o Loch Bracadal. Tha liosta B air an eaglais a tha na cheart-cheàrnach shìmplidh le dà bhogha ris. Tha clachan beaga a’ còmhdach nam ballachan agus tha uinneagan àrda le cinn chruinn agus iomadh leus annta air a’ bhalla gu deas. Air a’ ghèibil an ear tha doras sa mheadhan agus tha dà uinneag eile sa bhalla gu tuath. Tha an taobh a-staigh mar a bha e bho thùs, le gailearaidh air trì taobhan, air a chumail suas le cuilbh shìmplidh de dh’íarann-mollta. Mar sin, gabhaidh an eaglais suas ri sia ciad neach. Tha am mansa na shuidhe faisg air làimh.


text:
Dearbhair LTS
âS e dearbhair-litreachaidh a tha ann an Dearbhair LTS a chaidh a dhèanamh le Foghlam Alba, stèidhichte air an dearbhair a rinn Roy Wentworth nach maireann. Ceartaichidh seo mu 200,000 diofar facal dhut.
Microsoft Office 2003-2010 (air Windows)
Chaidh seo a dhealbhadh gu sònraichte airson Office 2003 ach air cuid a shiostaman, obraichidh e air Office 2007 agus 2010 cuideachd ach chan eil barantas. Cha chuala sinn gu ruige seo gu bheil e ag obair air Office 2013. Faigh greim air an fhaidhle a stà laicheas dhut e. Nuair a bhios sin agad, cuir gu dol e.
Seo na dhâfheumas tu dèanamh an uairsin: Comharraich an teacsa a tha ann an GĂ idhlig agus a tha ri cheartachadh (no an teacsa air fad, feuch CTRL + a), briog air Tools  Language Ât' Set Language:
Agus far a bheil e ag rĂ dh Mark selected text as, tagh Gaelic (Scotland):
Agus OK an uairsin. Innsidh seo dha Word gu bheil an teacsa ann an GĂ idhlig (mar is trice, bidh e dhen bheachd gur e Beurla a tha anns gach rud a sgrĂŹobhas tu). Ma nĂŹ thu briogadh deas air facal fon a bheil loidhne dhearg a-nis, chĂŹ thu na molaidhean:
Obraichidh seo ann am PowerPoint cuideachd ach air dòigh beagan eadar-dhealaichte. SgrÏobh rudeigin agus tadhail air Tools  Language:
Agus far a bheil e ag rĂ dh Mark selected text as, tagh Gaelic (Scotland):
LibreOffice/OpenOffice
Rinn Dòmhnall (Sealgair) MacDhòmhnaill tionndadh dheth a dhâobraicheas ann an LibreOffice/OpenOffice (mur eil am fear a tha ânam broinn o thĂšs aâ còrdadh riut). Briog air aâ cheangal seo agus briog air Download extension. Feumaidh LibreOffice no OpenOffice a bhith stĂ laichte agad mus obraich seo ach ma tha, bheir am brabhsair agad cothrom dhut fhosgladh ann an LibreOffice no OpenOffice:
Gus còmhstri eadar an dĂ dhearbhair GĂ idhlig a sheachnadh, bu chòir dhut an Dearbhair Beag a thoirt air falbh ann an LibreOffice no OpenOffice is tu aâ briogadh air Innealan Ât' Manaidsear nan leudachan Ât' Thoir air falbh:
Mac OS X
A-rithist, rinn Dòmhnall (Sealgair) MacDhòmhnaill tionndadh dheth a dhâobraicheas air OS X. Tha e furasta air Snow Leopard (10.6) agus tionndaidhean nas Ăšire – cha leig thu leas ach am faidhle seo a luchdadh a-nuas, briogadh air agus a mhunntaigeadh. Ma tha thu air siostam nas sine na sine, thoir sĂšil air an lĂ rach aig Dòmhnall chòir.


text:
Omàn
Is e Sultanachd a tha ann an Omàn[1][2][3] (IPA: [omaːn]) neo Oman[4][5] (Arabais: سلطنة عُمان, thar-litreachadh: Sulṭanachd Omàn) a tha na dùthaich neo-eisimeileach ann an iar-dheas na h-Àisia. Tha i suidhichte air a' cheàrnag ear-dheas den Rubha Mòr Arabach. Tha crìoch an iar-thuath mu choinneamh na h-Iomaratan Arabach Aonaichte , tha crìoch le Aràibia nan Sabhd dhan iar, agus le Iemen dhan iar-dheas. Tha oir na Mara Arabaich aige dhan deas agus dhan ear, agus Linne Omàin air an ear-thuath. Air barrachd an seo tha dà roinn dealaichte dhan Sultanaid, Madha agus Musandam a tha cuairtichte le ranntairean nan h-Iomaratan Arabach Aonaichte.
Iomraidhean[deasaich | deasaich an tùs]
- ↑ Am Faclair Beag
- ↑ Feuch Facal, Gairm (1995), ISBN 1871901391
- ↑ Dùthchannan ag SMO
- ↑ Map-balla an t-Saoghail, Stòrlann Nàiseanta (2003), ISBN 0007692714
- ↑ Atlas Sgoile Oxford le Stòrlann Nàiseanta, Oxford University Press (2010)


text:
Ann am beachd mòran, tha Bladerunner na mheòrachadh gun chosmhail air a’ cheist, dè tha e a’ ciallachadh a bhith daonna? Ach anns a’ bhideo gu h-àrd, tha an Nerdwriter air moladh, aig ìre nas doimhne, gu bheil Bladerunner a-mach air ceist eile, ciamar a lorgas sinn ar fèin-aithne anns an t-saoghal nuadh? Agus bho mo thaobhsa, mholainn, nas motha na fèin-aithne no daonnachd, gur ann mu dheidhinn cumhachd a tha Blade Runner. Chithear nach do rinn aon duine taghadh saor anns a’ fiolm, ach an Replicant, Roy Batty, aig an deireadh nuair nach do mhuirt e am Bladerunner, Rick Deckard. Bho Deckard gu Bryant, Rachael, J.F. Sebastian, agus na replicants uile — tha gach caractar fo smachd cuideigin eile. Tha beatha ann am Bladerunner air a bogadh ann an cumhachd, an dà chuid cumhachd follaiseach agus cumhachd falaichte, agus saoilidh mi gu bheil am fiolm a’ faighneachd nan ceistean, a bheil duine againn ga-rìribh saor anns an an t-saoghal nuadh, agus dè a’ bhuaidh aig teicneòlas air a’ chùis, gar saoradh is dòcha, no gar tràilleachadh barrachd?
Via Laughing Squid.


text:
- TIOTAL
- Tobhta Caisteal Àird Bhreac, Loch Asainte .
- EXTERNAL ID
- PC_PWG_POSTCARDS_015
- ÀITE
- Àird Bhreac
- SGÌRE
- Asaint
- SIORRACHD/PARRAIST
- CATAIBH: Asaint
- LINN
- 1930an; 1940an
- NEACH-FIOSRACHAIDH
- PFW Grant
- AITHNEACHADH MAOINE
- 29674
- KEYWORDS
- cairtean-puist: caistealan
cinnidhean
Clann 'ic Leòid
Clann 'ic Choinnich
Tha a' cairt phuist seo bho na 1940an a' sealltainn na tha air fhàgail de Chaisteal Àird Bhreac air cladaichean Loch Asainte faisg air Innis nan Damh.
Thathar den bheachd gun deach an caisteal a thogail aig deireadh nan 1500an le Clann 'ic Leòid, a fhuair làmh an uachdair ann an Asainte anns an 13mh linn. Ann an 1650 chaidh Seumas Greumach, An Greumach Mòr (Marcais Mhontròis), a chur an grèim agus a chur dhan a' phrìosan ann an Caisteal Àird Bhreac gus an deach a thoirt a Dhùn Èideann agus a chrochadh. As dèidh sin bha an caisteal aig Clann 'ic Choinnich, aig an robh taigh mòr eile, Taigh Chalda, faisg air làimh. Chaidh Taigh Chalda agus Caisteal Àird Bhreac a sgrios ann an teine anns an 18mh linn


text:
Làraich Chlachan Cruithneach Eile
Dèan sgrùdadh air eachdraidh nan Cruithneach air a’ chosta sear tuath air Inbhir Nis.
Cuairt anns a bheil 17 làraich le clachan Cruithneach, eadar Inbhir Nis agus Dùn Robain faisg air Goillspidh.
Tha an catalog a’ toirt cunntas air na clachan air fad a tha aig an taigh-tasgaidh. Toiseach tòiseachaidh feumail mu shamhlan nan Cruithneach.
Tha cruinneachadh de chlachan Cruithneach a tha a’ dol air ais chun 6mh-8mh linn ann an Taigh-tasgaidh agus Gaileiridh-ealain Inbhir Nis. Faic làrach-lìn an taigh-tasgaidh airson uairean fosglaidh.
Tha 15 clachan Cruithneach san taigh-tasgaidh, cuid dhiubh a tha a’ dol air ais chun 8mh linn. Is e am prìomh nì a tha air a thaisbeanadh leac-croise thoinnte bhon 8mh no an 9mh linn. Is e clach Clas 2 a tha innte is tha seo a’ ciallachadh gu bheil i air a snaigheadh le measgachadh de shamhlan Cruithneach agus Crìosdail. Tha mòran dha na dealbhaidhean coltach ris an fheadhainn a gheibhear ann an obair-mheatailt Cruithneach. Faic làrach-lìn an taigh-tasgaidh airson uairean fosglaidh.
Aiste leis an eòlaiche air ealain nan Cruithneach, Isabel Henderson.
Taigh-tasgaidh Bhictòrianach ann an gàrraidhean Caisteal Dhùn Robain le cruinneachadh de chòrr air 20 clach Cruithneach - cuid aca nan clachan-samhla clas 1 agus cuid nan leacan-croise clas 2. Faic làrach-lìn a’ chaisteil airson uairean fosglaidh.


text:
Cofaidh is Craic san Dàmhair – Crowdfunded Gaelic Coffee Shop @CoffeeAndCraic opening soon
[English summary below] A bheil cuimhne agaibh air Cofaidh is Craic? Uill, mu dheireadh thall, bidh na dorsan aca a’ fosgladh ann am Baile Fhinnie Ghlaschu, anns an Dàmhair. Bha dùil aig ceannard an gnìomhachais, Sarah Bolland, gum biodh Coffee and Craic a’ fosgladh bliadhna air ais ach cha d’fhuair i maoineachadh gu leòr gus sin a dhèanamh. … More Cofaidh is Craic san Dàmhair – Crowdfunded Gaelic Coffee Shop @CoffeeAndCraic opening soon


text:
Tha Eòghan a’ toirt sùil gu luath air bliadhna thoilichte do Hearts
“Heart of Midlothian FC logo” by Source. Licensed under Fair use via Wikipedia.
Club ainmeil ann an cruaidh-chas ionmhais as dèidh bhliadhnaichean de thamailt, rianachd agus sgainneal. Turas fada aca ri dhol chun a’ mhullaich agus iad ann an lìog le dà sgioba mhòr eile a’ feuchainn ris an aon rud a dhèanamh.
Chan e Rangers a tha ann ach Heart of Midlothian. Tha na balaich Gorgie na mìltean air thoiseach air càch anns a’ Championship SPFL agus tha e coltach gum b’ urrainn dhaibh an lìog a ghlèidheadh ro dheireadh a’ Mhàirt.
Tha gu leòr air a dhol air adhart on a dh’fhalbh a’ Chiad Mad Vlad Romanov (saoil nach robh an Saoghal na bu shimplidhe nuair nach robh againn ach dragh a ghabhail mu bhancair Lithuanianach leis an ainm sin, seach Mgr Putin?). Tha Hearts air tighinn tro rianachd, seusan gu math cruaidh anns a’ Phremiership agus tha iad air cathraiche ùr agus manaidsear ùr fhaighinn – Ann Budge agus Robbie MacNèill – le Craig Levein a’ tighinn air bòrd mar stiùiriche ball-coise.
Choinnich Rangers agus Hearts anns a’ chiad ghèam den t-seusan. Bha Rangers air Lìog a h-Aona bhuannachadh gun ghèam a chall, bha Hearts air tighinn a-nuas as dèidh bliadhna dhuilich. Chluich Hearts le dealas agus rinn Hearts an gnothach le tadhal o Danny Wilson sa chiad leth agus tadhal anns na mionaidean mu dheireadh o Osman Sow a’ toirt na puingean do sgioba Dhùn Èideann.
Tha Rangers air na sgòrnan aca fhèin a ghearradh iomadh uair on uairsin, ach tha e coltach gum biodh e air a bhith doirbh cumail suas ris na Jambos co-dhiù.
An do thog Hearts na leasanan ceart o rianachd? Tha e follaiseach gun do thog ceart cho math mar nach do thog Rangers. Far an do chosg fuamhairean Ghlaschu fortan air cluicheadairean aig an robh làithean geala o chian nan cian – cha robh taghadh aig Hearts ach earbsa a chuir san òigridh (is iadsan a ‘ fulang casg-malairt rè seusain) agus lean iad orra leis an fheallsanachd sin. Tha Budge air an club a ruith mar ghnìomhachas, a’ cumail chosgaisean sìos on chiad dol-a-mach, seach an aimhrit chianail a tha air a dhol air adhart aig Àth Bhruic, agus tha a’ fàgail Rangers (a tha a-nis fo stiùir Stiùbhart MacColla) air deireadh air Hibernian aig Ailean Stubbs a-nise cuideachd.
Leis gach cnap-starra ris an do choinnich Hearts, tha iad air faighinn seachad air gun cus dragh. Tha iad air aon gheam a chall sa Lìog – ris an Eaglais Bhric san Fhaoilleach – agus roimhe sin cha do leig iad puing air falbh ach an aghaidh Hibernian aig Rathad na Caisge aig àm na Bliadhn’ Ùir. On uairsin, chuir iad deich gun fhreagairt an aghaidh Cùl Dùn Bèith, a’ fàgail a’ Bhrasil Ghorm gu math gorm.
Tillidh Hearts dhan a’ chiad roinn an ath bhliadhna gun teagamh sam bith – mas urrainn dhaibh a’ mhòr-chuid den sguad a chumail còmhla, ’s cinnteach gum bi iad a’ farpais a-rithist airson cupannan agus àite san Roinn Eòrpa.
Chaochail an seann laoch Daibhidh MacAoidh seachdain sa chaidh, agus chaidh urram a thoirt dha – fear de na cluicheadairean Albannach as fheàrr a chluich riamh, agus bha cho cudromach do Hearts, Spurs agus Derby – agus ged nach bi Billy King, Sam MacNeacail no Osman Sow cho cliùiteach ris-san gu Là Luain, ma chumas iad orra an seusan seo, cha bhi dragh orra pàigheadh son pinnt ann an Gorgie fad am beatha.
– Eòghan


text:
Tractar Beag Dearg
Fàileadh na h-ola, fàileadh na h-ola
Chan eil beatadh air fàileadh na h-ola
Drùidheadh na h-ola tro ghasgaid is chìochag
A’ fàgail lòn dubh anns gach àit’ dhan tèid mi
Mar a leigeas cù anns gach àite a chomharradh
Oiteag nam fhalt, oiteag nam fhalt
Togaidh i mo shunnd, oiteag nam fhalt
Falt nam shùilean, smùr air m’aodann
Coma leat an t-astar no fàth mo thurais
‘S e bhith siubhal an rathaid mo shodain
Sreath air mo chùl, sreath air mo chùl
Is beag mo dhiù, sreath air mo chùl
Sreath a’ fàs, dol suas an leargann
Is beag feum a nì am mì-fhoighidinn
Nach eil fios gun ruig each mall muileann
Faram an einsein, faram an einsein
Am fuaim as binne, faram an einsein
Faram nas fuaimeil na treud ailbhean
A’ gairm bho mhìle air falbh mo theachd
‘S beag an t-iongnadh mo bhuidhre san àm
Bogadaich is tulgadh, tulgadh is bogadaich
Dol suas is sìos, tulgadh is bogadaich
An aon spring ann am fear fo mo thòn
A shadadh glan dhan dìg mi gun dàil
Gun grèim agam air a’ chuibhle gu teann
Oidhcheannan san t-seada, san t-seada
Tamallan as fheàrr, san t-seada a’ càradh
Gleusadh do bholtan nam sheada seasgair
A’ moladh do chom is do chumadh
A’ cuir snas air do bhonaid chruinn chuimir
A thractair bhig dheirg, thractair bhig dheirg
Is tus’ mo ghràdh, a thractair bhig dheirg
Is cruaidh an leannan thu, thractair mo rùin
Droch-dhìol bhuat, duais mo mhùirn
Ach is raighd a tha garbh mo roghainn
- Alistair Paul


text:
An Airce.
Adhra mhìalach nan cat,
Air dhealbh nathrach ‘s a grunnd fuar,
‘Nuair thig Tomas le chuid each,
Bidh là nan creach mu d’ bhruaich.
Thig seann fhàisdinnean, gu teach,
Bheir a chuidheall car mu’n cuairt,
Am fear tha ìosal bidh gu h-àrd,
Fear eile gu làr gu luath.
Thig claidheamh, tein’ agus càs,
Tuil-bheum sgriosach, bhàiteach bhuan,
Air gach seorsa sluaigh is caorach,
Eadar Adhra ‘s Uisge Chluaidh.
Bidh t’ inbhir ‘s do ghlinn an staid chruaidh,
Lasair ruadh a’ gualadh stiall,
Frasan teine tolladh sgamhan,
Pìob is canain feannadh chiad.
Na prionnsach’ cho cruaidh ri creig,
‘G éirigh air an corra-biod,
Ri steiceadh lag toirt orr’ glag,
Aig meud am buig.
Tha dioghaltas le guth àrd,
Mar bha fuil Abeil ‘s an speur,
‘G iolach ‘s ag ùirnigh gu h-àrd
Gort is plàigh theachd air gach cré.
Air gach cré a dhearg an làmh
Anns na rinneadh oirnn de bhruid,
De dh’ uaislibh onarach prìseil
Nan tri rìoghachd bho ghniomh curst’.
Thig plaighean na h-Eiphit gu léir
Bho speuraibh ‘s an talamh g’ur murt,
Cuid eile dhiobh leum bharr chreagaibh,
Mar a thachair do’n treud mhuc.
Ged chaidh mi gu m’ shuain gu h-òrdail,
Mar bu chòir do’n h-uile Criosdaidh,
Chunnacas bruadar de dh’ion bòcain,
Chuir air bhalla-chrith m’fheòil is m’fhiaclan.
An déis dhomh tuiteam ann am chadal,
Chunnacas aisling chuir orm cùram,
Guth ‘g am mhosgladh suas gu sgairteil,
Dol air theachdaireachd ‘nuair dhùisginn;
Dhol chur nan Guibhneach ‘na faicill,
Gu’n robh cruaidh bhreitheanas oillteil
Ri teachd orr’ as leth am peacaidh,
An cuid creach, ‘s an cleachdadh treusoin.
‘S gur beag nach b’ aithreach le Dia
Gu’n do ghin e riamh am pòr,
Dream a thréig an Dia ‘s an rìoghachd,
‘S a rinn ìodhol d’an cuid òir.
Dh’earbadh rium esan a ruighinn,
Alastair cridhe lean deònach,
Ris an standard sin Phrionns’ Teàrlach,
Dh’fhuilngeadh bàs as leth na còrach.
Dh’ earail an guth labhairt ris-san,
A chlisgeadh fios chur air saoraibh,
A dheanadh gun fhàilinn da (f)àrdoch,
Ro’ n tuil ghàbhaidh bha gu taosgadh.
‘S amhuil sin a labhair mise,
Gun ghnè chur ris no thoirt bhuaithe;
Labhair mi ris rìoghail, sgairteil,
Dol mu’n teachdaireachd ri luaithir.
A Naoi Chaimbeulaich an àigh,
Dean Airce dhuit féin a bhios pailt,
Sàbhail do theaghlach gu luath,
Tha ‘n tuil ruadh a’ teachd air n-ais.
Cha ruig i leas a bhi ro mhòr,
Gu foghainn dhi a bhi beag,
Ceithir fichead làmh-choille ‘s a dhà,
‘S biodh i cho làidir ri creig.
Cha d’thainig duine bho d’fhreumh,
A shìolaich bho baron chúiphochd,
Saor bho bhuilsgean Loch-nan-eala,
Mur faigh carraid gu faigh croich.
Sibh fein as coireach ri ‘r dìteadh,
A thréigsinn ‘ur rìgh ‘s ‘ur dùthcha,
‘Nuair dhìobair sibh Dia ‘s an fhìrinn,
‘S oighre glan lìneach rìgh Stiubhard.
Tog de d’ mhobhsgaid ‘s thoir ort sùrd
Air Airc ùr a dheanamh suas,
Thig an tuil-bheum ud cho cas,
Mar thig fras am Faoilleach fuar.
Paidhir de gach seors’ as fearr
As gach meur a chinn á d’ stoc,
Thoir cuide riut anns an Airc,
Tha muir bàite-sa teacht ort.
Mu mhnaibh, cha tig iad ad charaibh,
Cha’n ‘eil cunnart orra ‘n dràsta,
Bho nach nàdarra d’an seòrsa
Éirigh le Deòrsa no Teàrlach.
Ma thig a’ bhana-bhàrd ad lìonaibh,
Osdag mhì-narach an Obain,
Ceangail acair rì(the) de bhranndaidh,
Gu bhi toirt dram do na rònaibh.
Ach ma chinneas i ‘na Ionah,
A’ slugachdainn beò le muic mhara,
Gu meal i a cairtealan fheòlain,
Ach a sgeith air còrsa Chanaidh.
Bàrcaidh an tuil ‘nuair nach saoil thu,
‘S maith a dh’fhaoidte gur h-ann an diugh
Tàrr leat do dhilsean ‘s gach caraid,
‘S Barrnacaraidh fàg a muigh.
Thig so cho cas ri beum-sléibhe,
Sgrothaidh e leis gach ni thachras,
Na Caimbeulaich bho’n is réubail,
Lomaidh e geur bho na clachaibh.
Gun trocaire cuirear as daibh,
Lannar as iad le reachd àraid,
Gu h-àraid Herod Iudea
Sgrios clann Bhethel ‘sireadh Theàrlaich.
Na tugadh dì-chuimhn’ no mobhsgaid
Ort Loudon fhagail an dearmad,
‘S fear eile ni mach am paoidhre,
Ge bu traoitear gheibh e tearmunn.
Thoir dhachaidh Dughall is Iain,
‘S gach fear tha dligheach dhuit teasraig,
‘S de gach teaghlach eile càraid,
Cuir ad Airc, ach fàg Sroneasgair.
Tomhais agus cuir ri meidh iad,
An dias as cudamaich dhiubh tearuinn,
Mur faigh thu cuplachadh ceart diubh,
Leis a’ chraiceann leig an t-earball.
Na toir neach air bòrd gu d’leastair
Ach pòr de fhleasgaichibh calma,
Na leig gnè eunlaith a steach ort,
Ach gu teachdaireachd dà chalaman.
Achachrosain ‘s Achamhuilinn,
Fàg aig an tuil iad d’an stìopadh,
Gus an caill iad an cuid saluinn
Fhuair iad á saille (an) sinnsreadh.
Tilg mac prothaist Donnchadh ‘s an fheamainn,
Gu deanamh do Neptun ceilpe,
‘S mur h-òl e na gheibh e ‘n t-sàile,
Sìor chum ris an daoi-fhear celti.
Edarlinn a chinn ‘na chocles,
Seumas am procadair cliùtach,
Tilg fo bheinn nam barr-rochd iad,
Mallachd nochd is bhochd ud Mhùideart.
Mar sin agus Noble goiceach,
Poca croite bhios aig Iudas;
‘S ge toigh le d’chàirdean a’ phlàigh ud,
Leig fo shàil an daoi-fhear dùbailt’.
Cum a muigh gach fear de d’sheòrsa,
As Deòrsach da rireadh ‘na chridhe;
Na ceum thairis do Chomission,
Mu’n dean na’s miosa riut tighinn.
Druid a mach lobhar na h-Oitreach
Gus an caill e otrach dheamhnaidh,—
Gu faic mi toradh do mhalairt
Teachd le ballaibh as do sgòrnan.
Cum ri Sir Donnchadh an càbin,
‘S buin gu còir ri Inbhear-atha
‘S bho bhios tu pailt de dhibh Fhrangaich,
Cum gun taing riu casg am pathaidh.
Mu dheidhinn fir Choire-chunna,
Na fàg an cunnart nan tonn e,
Thoir air bòrd a steach an duine ud,
‘S buin ris urramach neo-lombais.
Cum a mach fear Chnoc-buidhe,
Ach guidheam ort na leig a bhàthadh,
Ceangail gu daingean ris buoi,
Bheir snàmh dha ‘n uidheam a’ chrà-gheoidh.
S nuair nighear e d’a ana-bhlas Deorsach,
‘S an fhairg’ air a leon air fas miota
Spìon a steach e ‘s thoir dha cordial,
A bheir beò e ‘n deis a shliobraich.
Bidh tigh Chaladair an dòchas
Gu leig thu air bòrd gu léir iad,
Bho’n tha ‘n cogais teann ‘g an sgròbadh
Nach h-e Deòrsa an rìgh ach Seumas.
Ach coinnsionaicheam thu le h-òrdugh
An Rìgh mhòir d’an còir dhuit géilleadh,
Tilg a mach iad uile air flèodradh,
‘S àrcan mor fo chòrr an sgéithe.
Bidh sin mar phurgadair aca,
‘G an glanadh’s ‘gan cartadh bho ‘n 6traich,
An sin ‘nuair sgurar iad bho’m peacadh,
Thoir gu caomh a steach air bird iad.
Ceangail cù, cat, is clach-mhuilinn,
Ri muineal burrail Mhic Nibhein,
Tilg sios e le neart ‘s le cudum
An craos sluganach na dìleann.
Air neo, ma’s e do thoil fein e,
Cum agad e gu feum fithich,
‘S biodh e cuide ris a’ chalaman;
Gu’n cuirt’ air falbh iad ‘nan dithis.
Southall, creachadair nam bantrach,
Nan dilleachdan fann, ‘s nan deòraidh,
Iobair suas air altair Neptuin,
Air son a chreachan ‘s a dhò-bheart.
Tighearna nan Ard, ma chasas
E riut ‘s e ‘g asnachadh dìdein,
Tha e de sheòrsa glan suairce
Nach robh fuar do’n teaghlach rìoghail.
Thoir dhasan ionad cho taitneach
‘S a bhios agad anns an Airce,
Biadh is aodach ‘s mòran dibhe,
‘S giullachd gu h-innich d’a chàirdean.
Caiptin Sgibinnis an traoitear,
Ged robh e raoiceil ‘s a’ gal riut,
Tearmad no iochd cha do thoill e,
Rìgh nan slaoightirean am balach.
Ceangail bolla lìn mu mhiadhon
Bheir pian dha ‘s dligheach d’a choire,
‘S nuair bhios e de phlubraich curraidh,
Slaod leat gu h-ullamh a stigh e.
Donnachadh buidhe Mac-an-Aba,
An glagaire fada seòlta,
Thoir urchair dha air an aigeal
Gu leaba chadail nan sòrnan.
Gabh air laimh Iain bàn na Coinnil,
Mo dhilsein coinniullach gràdhach,
Thoir dha biadh is deoch is coinneal,
Boul agus gloine ‘s a’ chàbin.
Mo bheannachd ort fein, a bhobain,
Nach do dh’ob bhi rìoghail deònach,
An saoghal busgadach claon-cham,
‘S do chinneadh daonda le Dèorsa.
B’ anabharrach do chudum rìoghail,
Nach do spìonadh mar ri càch thu,
Leis an tuil-bheum ud bha coitcheann
Eadar an Oitir ‘s Bucàrna.
An eachdrainnean Sheumuis bidh sgrìobhta
D’a mhac prìseil do neo-mhealltachd,
Cho làn de bhuadhannan rìoghail
Ei h-ugh brìdein mu uchd Bealltainn.
Gheibh thu cùirt is moran cliù,
‘S bidh tu buidheach air a dheireadh,
Dean cabhag air tèarr ‘s air ballaibh,
‘S dean Airc de dharach Loch Seile.
Mac Dheòrs’ òig, ged thuit e ‘m peacadh,
Le impidh prasgain ‘s le gòraich,
Leig plumadh dha dh’ionnsuidh’n aigeil,
‘S thoir gu grad a steach le d’ ròp e.
Spàrr Aisginnis ann an tuba,
‘S fàg e fo luideart an anfhaidh,
Biodh e measg nan tonn air uideil,
Gus an caill e chuid de’n ain(th)eas.
Ma dh’ fhair’eas tu Caiptin Donnchadh
Am measg an tromlaich ‘g ad ruighinn,
‘G ad atach a’ guidhe bùird ort,
Cuidhill gu sùrdail steach ‘nad chri’ e.
Richardson, grad thilg thar stoc e,
‘S tric a thog dhuinn tosta Theàrlaich,
Bho ‘n a shleamhnaich e ‘na chreideamh,
Ascaoin Eaglais air a’ mhèirleach.
Gach ministeir Guibhneach bha ‘g ùirnigh,
‘S a shùilean dùinte ‘g ar damnadh,
Fàg ann am purgadair bùirn e,
Gus an caill e sgùrainn anma.
Ma chi thu fear a’ chreidimh dhìomhair
A’ fuireach gu gle chian an uachdar,
Ma sgairteas e “Dia ‘s Righ Seumas,”
Spìon le teumadh steach air ghruaig e.
Ach gabh-sa mu thimchioll do ghnothaich,
Gun mhoill, gun choimheirp, gun fhàillinn,
‘S mar a dh’àithn am B(r)igadier,
Air chionn na dìle dean Airce.
FINID.
An Airce, from MS. LXIII. in the Advocates Library Collection of Gaelic MSS. (now National Library of Scotland, Adv.MS.72.2.13), a collection of Alexander MacDonald’s poetry, once in the possession of his son Ranald, and written in his own hand, in the old Gaelic script.


text:
LEARNGAELIC WITH AN LÀ LEARNGAELIC LEIS AN LÀ
- Gaelic text Teacsa Gàidhlig
- English text Teacsa Beurla
- Gaelic & English text Teacsa Gàidhlig & Beurla
- Vocabulary Briathrachas
Deoch ùr Albannach? (01/01/2014)
[Iain MacIlleathain- Preseantair] Nise, ma tha sibh a’ gabhail deoch-slàinte aig an àm-sa den bhliadhna-sa ‘s dòcha gun tug sibh an aire gu bheil fada a bharrachd roghainn ann na chleachd den t-seòrsa deoch a tha ri fhaighinn. Am measg seo, tha diofar sheòrsaichean gin. Le Alba a’ reic trì fichead ‘s a deich às a’ cheud de gin ann am Breatainn, tha a h-uile coltas gu bheil a’ mhargaidh a’ fàs. Seo Maggie NicFhionghain.
[Maggie NicFhionghain – Neach-aithris] Tha taighean-staile gu math cumanta air feadh na Gàidhealtachd. Ach, ma bha sibh a’ smaointinn gun robh fios le cinnt agaibh dè bha a’ dol nam broinn, bhiodh sibh ‘s dòcha ceàrr. Nas trice a-nise, chan e a-mhàin uisge-beatha a tha a’ tighinn às na toglaichean seo, ach deoch eile a tha daoine air fàs gu math miadhail air - gin.
[Sìm Buley] A lot of whisky distilleries you’ll find do make vodkas, gins, what we call white spirits, basically because there is no waiting, it’s make it today, sell it tomorrow, you know, so it gives us that bit of cash flow to keep us able to make the premium whiskies etc that we make.
[Maggie NicFhionghain – Neach-aithris] ‘S e na lusan a tha a’ dol am broinn ‘Caorunn’ a tha ga dhèanamh sònraichte. Tha iad a’ fàs faisg air an taigh-staile agus bidh Sìm gam buain e fhèin. Tha e fhathast a’ fàs cleachdte ris an eadar-dhealachadh ann a bhith a’ cruthachadh gin an coimeas ri uisge-beatha.
[Sìm Buley] I’m used to what I make going in the barrel for at least three years and aging. A whisky distillery isn’t a fast-paced place to work, you know. What we make takes a long time to mature, etc. Whereas now, I’m making gin and it’s in the bottle tomorrow, the day after I’ve made it. Whereas the whisky I’ve made in the last nearly sixteen years is still not available for people to enjoy.
[Maggie NicFhionghain – Neach-aithris] Dà cheud mìle deas ann an Berwick a Tuath, chaidh gin ùr air a’ mhargaidh le cupal a bha a’ lorg gnìomhachas a dh’fhaodadh an dithis aca a’ ruith còmhla. Rinn iad tòrr rannsachaidh agus cheannaich iad staile agus thòisich iad a’ reic anns an Dàmhair. Cha b’ urrainn dhaibh a chreidsinn cho math ‘s a tha iad a’ dèanamh.
[Viv Muir] It’s been overwhelming. We thought we would edge into the market in North Berwick, in our home town and we’re now sitting with over forty customers nationwide, all over Scotland and sold over a thousand bottles. The response has been so overwhelming that we feel we can go to the global market. We’ve been approached by a potential exporter and they’re looking for premium Scottish products of which our gin is one.
[Murchadh Caimbeul] Rud a th’ air atharrachadh, ‘s dòcha, bho na companaidhean mòra a bha ga dhèanamh bho chionn fhada, ‘s e gu bheil iad a’ cur rudan eadar-dhealaichte ann an-diugh agus ga dhèanamh gu math nas fheàrr na bha na companaidhean mòra, agus tha iad gu math nas fheàrr nan companaidhean mòra ga dhèanamh. ‘S ann a tha na companaidhean mòra air a bhith mar mhargaidheachd agus tha iad ga chur mu choinneamh an t-sluaigh, leis an sin. Ach na companaidhean nas lugha a tha a’ dèanamh de gin, tha iad ga dhèanamh ann an dòighean sònraichte far a bheil blas fada nas fheàrr air agus tha gu math nas fhasa ri reic air sàilleibh sin.
[Maggie NicFhionghain – Neach-aithris] Son bliadhnaichean, tha uisge beatha air a bhith a’ faighinn prìomhachas ann am margaidh an deoch làidir, ach tha a-huile coltas nach eil gin Albannach fada air a chùlaibh. Maggie NicFhionghain, BBC An Là
A new Scottish drink?
[Iain MacLean - Presenter] Now, if you are taking a drink at this time of the year maybe you you’ll understand that there is more choice than there was in the type of drink that you can get. Among them is different types of gin. With Scotland selling 70% of gin in Britain, it would appear that the market is growing. Here’s Maggie MacKinnon.
[Maggie MacKinnon – Reporter] Distilleries are very common all over the Highlands. But, if you thought that you knew with certainty what was inside, you might be wrong. More often now, it is not just whisky that comes from these buildings, but another drink which people are getting very fond of – gin.
[Simon Buley] A lot of whisky distilleries you’ll find do make vodkas, gins, what we call white spirits, basically because there is no waiting, it’s make it today, sell it tomorrow, you know, so it gives us that bit of cash flow to keep us able to make the premium whiskies etc that we make.
[Maggie MacKinnon – Reporter] It is the plants that go into ‘Caorunn’ that makes it special. They grow close to the distillery and Simon reaps them himself. He still gets used with the difference between making gin and whisky.
[Simon Buley] I’m used to what I make going in the barrel for at least three years and aging. A whisky distillery isn’t a fast-paced place to work, you know. What we make takes a long time to mature, etc. Whereas now, I’m making gin and it’s in the bottle tomorrow, the day after I’ve made it. Whereas the whisky I’ve made in the last nearly sixteen years is still not available for people to enjoy.
[Maggie MacKinnon – Reporter] Two thousand miles south in North Berwick, a new gin went on the market by a couple who were looking for something to run together. They did lots of research and bought a distillery and they started to sell it in October. They could not believe how it well it is doing.
[Viv Muir] It’s been overwhelming. We thought we would edge into the market in North Berwick, in our home town and we’ re now sitting with over forty customers nationwide, all over Scotland and sold over a thousand bottles. The response has been so overwhelming that we feel we can go to the global market. We’ve been approached by a potential exporter and they’re looking for premium Scottish products of which our gin is one.
[Murdo Campbell] Something that has changed, maybe, from the big companies that were doing it for a long time, they are putting different things in it today and they did it better than big companies and they are better at doing it than the big companies. The big companies do it through marketing and they sell it to people as that. But the smaller companies do it with gin, they do it in an unique way where the taste is a lot betterand they sell better because of it.
[Maggie MacKinnon – Reporter] For years, whisky gets priority in the drinks market, but it would appear that Scottish gin is not far behind. Maggie MacKinnon, BBC An Là.
Deoch ùr Albannach?
(A new Scottish drink?)
CuideachadhHow to use this site
Tha Learn Gaelic le An Là ag amas air luchd-ionnsachaidh na Gàidhlig a tha, le beagan misneachd, deiseil airson ceum air adhart a ghabhail. Tha an t-susbaint freagarrach dhan h-uile neach-ionnsachaidh, ach bidh e nas cuideachaile do dhaoine a tha seachad air an ìre Tòiseachaidh.Learn Gaelic with An Là is aimed at learners who have already gained some confidence in Gaelic and want to take their learning to the next level. The material is suitable for all learners, but those who have progressed beyond the Beginner level will find this section particularly useful.
Bidh sinn a’ cur sgeulachdan bhon phrògram BBC An Là beò gach seachdain, le tar-sgrìobhadh Gàidhlig is eadar-theangachadh Beurla. Bidh dath an teacsa ag atharrachadh nuair a thèid facal a chluich. ‘S urrainnear cliogadh air facal sònraichte agus cluichidh am bhidio bhon sin a-mach. Dh’fhaodadh gum biodh seo cuideachail dha luchd-ionnsachaidh airson fuaimneachadh a dhearbhadh. Stories from the BBC ALBA Gaelic news programme "An Là" are uploaded on a weekly basis, with a Gaelic transcript and an English translation. As each Gaelic word is spoken, the accompanying text changes colour. Individual words can be selected with a simple click and the video will play from that point onwards. Learners may find this useful for checking pronunciation.
Bidh gach paragraf Gàidhlig a’ gluasad ri linn na h-aithris, ach faodar cuideachd na bàraichean-sgrolaidh a ghluasad gu earrann shònraichte den aithris.Each Gaelic paragraph automatically scrolls in conjunction with the news report, but the manual scrolling bars can also be used to move the text to a particular section of the report.
Chithear an tar-sgrìobhadh Gàidhlig anns a’ chiad dol a-mach. Ach, gheibhear eadar-theangachadh Beurla den tar-sgrìobhadh le bhith a’ taghadh Beurla no Gàidhlig agus Beurla.The Gaelic transcript is shown by default. However, you can see a translation of the transcript by selecting the English or Gaelic and English tabs.
Tha briathrachas cuideachd ri fhaotainn, le faidhlichean fuaim Gàidhlig na chois. Tha a’ bhriathrachas air a thaghadh bhon aithris fhèin, le measgachadh leithid ainmean-àite, briathrachas naidheachd, gnathasan-cainnt is abairtean. Key vocabulary is also provided, with accompanying Gaelic audio. This is a selected from the vocabulary contained in the news report and may include a selection of place names, news terminology, useful colloquialisms and phrases.
Tha luchd-leasachaidh an làraich a’ moladh gun tèid am brabhsair-lìn as ùire a chleachdadh airson an t-susbaint seo fhaicinn. Am measg nam brabhsairean ùra (saor an-asgaidh) as urrainnear a chleachdadh, tha Google Chrome, Mozilla Firefox, Internet Explorer agus Safari.The developers of the site recommend that an up-to-date web browser is used to ensure the content displays to its optimum. Suitable browsers (which are free to use) include the latest versions of Google Chrome, Mozilla Firefox, Internet Explorer and Safari.
Gheibhear an làraich seo air tablaidean is fònaichean-làimhe ach, a chionn ‘s gur e bhidiothan làn-sgrion a-mhàin a sheallas iPhone, bithear a’ cluich faidhle-fuaim seach bhidio.The site should work on mobile devices, but since iPhones will only show video full-screen and hide the transcript, we play an audio file instead of the video.
Credits
This site uses technology from jPlayer and Mozilla Popcorn, and builds on an idea and code developed by Mark Boas and associates at Happyworm.
All videos used are courtesy of BBC An Là and the British Broadcasting Corporation, who retain all rights to them.
Site design and coding by Sealgar Ltd.
Video, audio and transcripts provided by bbc.co.uk/alba.


text:
Bha Fiona NicCoinnich, preasantair BBC ALBA, agus an neach-naidheachd is cluicheadair ball-coise, Calum Fearghasdan an làthair cuide ri sgoilearan às Àrd-sgoil Gheàrrloch air Diardaoin 22 Ògmhios airson an deicheamh co-fharpais a chur air chois.
Chaidh co-fharpais nam filmichean Gàidhlig aig MG ALBA, a stèidheachadh ann an 2008 airson tàlant ann am film Gàidhlig a neartachadh agus sgrìobhadh sgeulachdan tro fhilm a bhrosnachadh. Tha stòras de chòrr is 650 film goirid Gàidhlig air a bhith ga chruthachadh air-loidhne agus tha daoine òga air a' cho-fharpais a chleachdadh mar mheadhan air tòiseachadh ann an dreuchd anns na meadhanan Gàidhlig. Am measg nan daoine òga seo tha dithis phreasantairean air prògraman chloinne sa Ghàidhlig, Megan Nicillinnein agus Kerry Anne NicLeòid a choisinn àite air a' gheàrr-liosta aig ciad chuirm duaisean FilmG airson nan taisbeanaidhean dràma iongantach aca agus a bhios a-nis rim faicinn gu minic air BBC ALBA.
Bidh sgoiltean air feadh na dùthcha a' gabhail pàirt ann, cho math ris na cleasaichean fa leth a shoirbhich, agus tha na buannachdan rim faicinn fad is farsaing. Chaidh co-fharpais na bliadhna fhoillseachadh ann an Àrd-sgoil Gheàrrloch air sgàth 's mar a shoirbhich leotha fhèin an-uiridh nuair a choisinn iad dòrlach dhuaisean a leithid 'Film Goirid As Fheàrr', 'Sgriobt As Fheàrr' agus 'Dealbh-beò As Fheàrr'.
Thuirt an tidsear Gàidhlig Iain Cuimeanach:
"Tha feasgar air leth math air a bhith againn an seo an Geàrrloch, agus tha an sgoil gu lèir agus muinntir na coimhearsnachd air a bhith an seo aig an fhoillseachadh agus a' comharrachadh nan sàr fhilmichean le sgoilearan Àrd-sgoil Gheàrrloch. Tha sinn air an t-uabhas a thaobh ciamar a nithear fhilmichean ionnsachadh thar nam bliadhnaichean agus chunnaic sinn gum b' fhiach an t-saothair sin leis na choisinn sinn aig FilmG 2017. Tha fadachd oirnn a bhith a' dol an sàs a-rithist am-bliadhna, agus tha cuid de na sgoilearan air na beachdan-smuain aca a leasachadh cheana agus air tòiseachadh air na sgriobtaichean aca!"
Thòisich FilmG a-rithist am-bliadhna le foillseachadh cuspair na farpais agus trì ìomhaighean/postairean stèidhichte air a' chuspair a bheir beachd-smuain don luchd-farpais.
'S e 'Fìrinn' cuspair na bliadhna agus dh'fhoillsich Fiona NicCoinnich agus Calum Fearghasdan trì ìomhaighean drùidhteach, agus tè dhiubh sin air a dealbhadh le Lucy Small às Àrd-sgoil a' Phluic mar phàirt de co-fharpais phostairean airson 10 bliadhna de FilmG a chomharrachadh.
Tha am Manaidsear Pròiseict, Flòraidh Forrest, a tha air a bhith a' stiùireadh FilmG bhon a chaidh a chur air bhonn, air a dòigh leis mar a tha a' cho-fharpais air a' chlach-mhìle chudromach seo a ruighinn:
"'S e pròiseact fìor inntinneach a tha air a bhith ann am FilmG, dhomh fhèin agus don sgioba thàlantach againn aig Cànan. Anns na deich bliadhna sin tha sinn air leasachaidhean mòra fhaicinn anns na dòighean leis am bithear a' cruthachadh agus a' sgaoileadh bhideo agus tha mise fìor thoilichte gu bheil FilmG air a bhith air thoiseach anns na meadhanan Gàidhlig an lùib nan leasachaidhean seo. Bidh FilmG a' conaltradh le Gaidheil òga agus gam brosnachadh gus an cluinnear an cuid ghuthan is sgeulachdan ann an saoghal an eadar-lìn a tha buailteach a bhith caran trang is faramach. Tha sinn a' dèanamh fiughair ris na deich bliadhna ri thighinn!"
Tha co-fharpaisean beaga 'flash' ann am-bliadhna airson a' chiad uair, a leigeas leis an luchd-farpais ullachadh airson na farpais agus a cumail air aire an t-sluaigh fad na bliadhna.
Tha a' cho-fharpais 'Dealbh-beò an t-Samhraidh' ann a tha fosgailte do chloinn de gach aois airson dealbh-beò fad mionaid a dhèanamh air cuspair sam bith. Bha Ruairidh Alexander às Àrd-sgoil Gheàrrloch, a bhuannaich duais 'Dealbh-beò na h-Òigridh' an-uiridh, an làthair airson beagan brosnachaidh a thoirt do chloinn eile a dhol an sàs san fharpais.
Thuirt Ruairidh:
"Thòisich mi air dealbhan-beò a dhèanamh o chionn bliadhna no dhà, agus bha mi air bhiorain nuair a chuala mi gun robh FilmG ann. Tha FilmG air a bhith glè mhath dhomhsa agus tha e air misneachd a thoirt dhomh airson cumail a' dol leis. 'S e seo a' chiad dhealbh-beò agam le guth air gu ruige seo, agus saoilidh mi nach eil mi ach air tòiseachadh leis an dòigh-obrach seo a-nis!"
Tha a' cho-fharpais 'Dealbh-beò an t-Samhraidh' fosgailte gu 18 Lùnastal agus thèid farpaisean flash eile fhoillseachadh tron bhliadhna.


text:
- TIOTAL
- Plana de Chlub Crolaidh Inbhir Nàrann
- EXTERNAL ID
- GB232_BN6_3_25
- ÀITE
- Inbhir Narann
- SIORRACHD/PARRAIST
- SIORRACHD NARANN: Inbhir Narann
- DEIT
- 1907
- LINN
- 1900an
- NEACH-FIOSRACHAIDH
- Lìonradh Thasglann na Gàidhealtachd
- AITHNEACHADH MAOINE
- 7988
- KEYWORDS
- ailtireachd
planaichean
togalaichean
zoomable
deilbh leudachail
'S e seo plana de thaigh-club a bhathar a' moladh airson Club Crolaidh Inbhir Nàrann, aig Rathad Ledgehill, Inbhir Nàrann. 'S e P MacPhàrlain Cram à Sràid Albert, Inbhir Nàrann, an t-ailtire, is tha am plana on Dùbhlachd 1907.
Bha aig planaichean airson thogalaichean ùra no atharrachaidhean togalaichean eile ri dhol gu Cùirt an Deadhain airson aonta. 'B e buidheann de mharsantan cumhachdach a' bhaile a bh' ann an 'Guild', is bha dleastanas coltach ri dleastanas maighstir lagha aig ceannard a' bhuidhinn, air an robh 'Deadhan'.
Thathar air a bhith a' cluiche croladh ann an Alba on t-16mh linn. Tha e air a chluich le dà sgioba de cheathrar a bhios a' leigeil às clach throm air deigh. Bidh na cluicheadairean a' sguabadh na deighe air beulaibh na cloiche gus toirt oirre siubhal nas fhaide


text:
Saint-Dié-des-Vosges
'S e baile meadhanach faisg air Colmar, air an àirde an ear-thuath na Frainge a th’ ann an Saint-Dié-des-Vosges (IPA: sɛ̃.dje.de.voʒ). Tha e suidhichte anns an sgìre (Fraingis: Département) Vosges agus an roinn (Fraingis: Région) Alsace-Champagne-Ardenne-Lorraine. Tha 20,471 duine a' fuireach ann.[1] Chaidh am baile a chlàradh airson a' chiad turais ann an 669.
Susbaint
Freumhan an Ainm[deasaich | deasaich an tùs]
Ged nach eil freumh-fhaclachd an ainm gu math soilleir, tha a h-uile coltas ann gun tàinig an t-ainm à Deodatum air neo Theodata, ainm na naoimh a stèidhichte am baile.[2] B' e Foresta an t-ainm a bh' air roimhe sin.


text:
Ghabh Steaphan cuairt do dh’eilean Okinawa fada gu deas air prìomh eileanan na h-Iapain ann am mìos an Iuchair.
Fad 450 bliadhna, bha Okinawa agus eileanan eile sa cheàrn sin fo uachdranas Rìoghachd Ryukyu gus an do ghabhadh thairis iad le Ìompaireachd na h-Iapain an 1879. Mar sin, chan fhaighear mòran iomraidh orra ann an leabhraichean mu dheidhinn cultar is eachdraidh na h-Iapain, oir ʼs ann a tha an dualchas suaicheanta fhèin aca agus cànan dùthchasach.
Buinidh Okinawais do theaghlach nan cànan Ryukyu ach tha làmh an uachdar aig Iapanais air Okinawais sa phrìomh eilean (Okinawa) gu h-àraidh am measg na h-òigridh a bhios a’bruidhinn Iapanais le blas Ryukyu orra. Ach, mus deach mi ann thug mi sùil air làrach-lìn sgoilearach coisrigte do na cànanan Ryukyu. Chuir mi a’ chiad fhacal Iapanach a thàinig gu m’ aire a-steach don einnsean-rannsachaidh, agus b’ e sin “Arigatou”. Thagh mi dualchainnt sgìre Shuri-Naha, agus ʼs e “Kapuchi” a thàinig am bàrr. Cha ghabhadh seo cleachdadh ach eadar càirdean ge-tà. An uairsin, chuir mi a-steach facal na bu mhodhaile buileach airson “taing” a thoirt do dhaoine — “Arigatou gozaimasu”. B’ e “Nifii Debiru” a thog ceann le faidhlichean fuaim.
Seo am facal a labhair mi ri boireannach gasta ann am bùth thìodhlaicean air prìomh-shràid Naha, ceanna-bhaile eilean Okinawa. Bha sinn a’ bruidhinn greis (san Iapanais) agus cheannaich mi botal de dheoch-làidir “Habu-shu” san lorgar nathair mharbh na laighe aig a’ bhonn, coltach ri cnuimhneag a’ tequila! Is e “habu” an t-ainm Okinawach air an nathair phuinnseanta a tha lìonmhor anns an eilean.
Bhlais mi air an deoch seo ann an izakaya (taigh-bìdh is dibhe) uair a thìde ro làimh agus chuir e branndaidh nam chuimhne le a mìlse agus dath. Bha na mnathan ann am bùth nan tìodhlaicean ro dheònach mo chuideachadh le fuaimneachadh “Nifii Debiru” agus le blasadan de na diofar sheòrsachan “Habu-shu” a bh’aca. Dh’fhàg mi beannachd aca le sunnd agus sogan ʼnam cheann ’s mi air sgobag an-siud ʼs sgobag an-seo fheuchainn feadh na h-ùine sin.
Madainn an dàrna latha againn ann an Okinawa, agus thog sinn oirnn gu eilean Zamami air bàt-aiseig mu dhà uair a thìde o Naha. Ann an Zamami, cha robh ach aon nì fa-near dhuinn, agus b’e sin a bhith gar failceadh fhèin anns an t-sàl ghorm, fìor-ghlan nach fhaighear ach anns na ceàrnaidhean as blàithe dhen t-saoghal.
Cha robh mòran ùine againn idir am math a ghabhail dhen tràigh agus dhen mhuir san robh uibhir de dh’iasgan dathach a’ snàmh fodhainn. Tha pailteas fiadh-bheatha a’ tàmh timcheall eilean Zamami. Am measg nan iasg a tha a’ còmhnaidh an lùib a’ choireil phrìseil, gheibhear feadhainn phuinnseanta leithid “a’choinein-mhara fhlùraich” (flower urchin), an èisg-chloiche (stonefish) a tha uaireannan marbhtach do dhaoine, agus an èisg-leòmhainn ruaidh (red lionfish). Ged nach robh sinn anns a’ chuan ach greis bheag, thugadh greim à òrdag mo chompanaich nuair a bha e ri fleòdradh air snàmhachan agus a chas na chrochadh san t-sàl. Ge-be dè an t-iasg a bh’ ann, tharraing e fuil ged a b’e lot beag a bh’ ann.
Nan dèanainn a’ chuairt gu Zamami a-rithist, dh’fhuirichinn aon oidhche aig a’ char as ghiorra anns an eilean, oir cha do dh’fhàg a’chiad bhàt-aiseig Naha gus deich uairean sa mhadainn, agus dh’fhalbh am bàta mu dheireadh o Zamami gu Naha aig mu ceithir uairean feasgar. Agus, cò nach eilticheadh bhith aig an tràigh air oidhche chiùin dhorch agus an sàl tlàth a’ sloisreadh ma chasan?
Nuair nach robh sinn ʼnar suidhe ris a’ ghrian ʼs i cur maille air ar lèirsinn, bha sinn a’ tadhal air àiteachan aosmhor ann an eilean Okinawa. Leithid Caisteal Nakagusuku. Nad sheasamh air na mùirean, gheibhear sealladh sgoinneil air a’ Chuan Sèimh don taobh an ear, agus air Cuan Sìona an Ear don taobh an iar.
Tha mu thuaiream 300 làrach caisteil feadh sgìre Okinawa agus tha Caisteal Nakagusuku air fear de na tobhtaichean as dìonglèidhte dhiubh. Molar an tùr is innleachd ann an togail nam ballachan ʼs nam mùirean oir tha dòigh-càraidh clachan nan caistealan aig àm na rìoghachd Ryukyu air a cunntadh na b’ ealanta na bha e san Iapan aig an àm.
Chaidh a’ mhòr-chuid de Chaisteal Nakagusuku a thogail ro dheireadh na 14mh linn agus tha e mun aon mheud an-diugh ʼs a bha e nuair a ghluais Gosamaru, tighearna Chaisteal Zakimi, a dhachaigh gus tàmh ann an Nakagusuku an 1441. Tha meud làrach a’ chaisteil, aig 112,399 meatairean ceàrnagach am farsaingeachd, a’ buntainn don linn sin, agus 14,472 meatairean ceàrnagach an taobh a-staigh air na ballachan.
Is e “Sefa-utaki” làrach dualchais-chruinne eile san do thadhail sinn rè an turais againn timcheall Okinawa. Tha “Sefa-utaki” suidhichte ann an crìochan Baile Nanjo, agus lorgar iomradh air an àite seo sna h-uirsgeulan as aosta mu dheidhinn cruthachadh nan eileanan Ryukyu.
ʼS e seo an làrach naomh as beannaichte agus tha i air a gleidheadh an-diugh mar sheòrsa de thèarmaid sa bheil pailteas nàdair agus eadhon taistealaichean a thig ann a dhèanamh adhradh. Mus deach sinn a-steach còmhla ris an fhear-iùil a threòraich sinn le mìneachadh air na puingean a bu chudromaiche a thaobh an ionaid, rinn sinn boghadh spèiseil agus boghadh beag a-rithist nuair a dh’fhàg sinn e. Cromadh na colainn uachdraich air nòs na h-àird an ear.


text:
Bidh cuimhneachdan math aig a chuid as motha dhinn air cèilidhean aig bainnsean no ann an tallachan coimhearsnachd; na casan a’ bualadh is na cabair a’ crathadh. Ach cò às a thàinig a’ ghnè dannsaidh? Tha Alistair a’ toirt sùil air tùsan dannsadh cèilidh ann an Eilean Arainn.
Tha àite aig cùl na h-inntinne aig gach Albannach far a bheil ar fèin-aithne a’ tàmh. ‘S e seo ciste far am faighear na rudan prìseil a tha faisg air ar cridhe. Do mhòran dhinn bidh àite ann do dhannsadh cèilidh Albannach, is cuimhne aig a’ chuid as motha dhinn air deagh oidhcheannan air banais no ann an talla-coimhearsnachd; na casan a’ bualadh air an làr, glaodhan nan dannsairean is na cabair a’ crathadh. Chun an latha an-diugh tha cèilidhean nam pàirt cudromach de bheatha chultarail an eilein anns a beil mi fhèin a’ fuireach, sin Eilean Arainn, mar a tha iad air feadh na Gàidhealtachd.
Agus ’s ann air thuiteamas, tro sgeulachdan beaga a tha mar phàirt de dhualchas an eilein a fhuair mi beagan soillearachaidh air eachdraidh dannsa chèilidh; is cha robh a h-uile rud mar a bhithinn an dùil. Ged as tric a bhios sinn a’ toirt iomradh air dannsadh cèilidh traidiseanta na h-Alba, bha dannsadh a cheart cho an urra ri fasan san àm a dh’fhalbh ’s a tha e an-diugh is bhiodh e a’ sìor thoirt a-steach buaidhean bhon taobh a-muigh tro na linntean. Bhiodh na dannsaichean as ùire air an sgaoileadh tron dùthaich an cois nam maighstirean dannsaidh a bhiodh a’ tadhal air diofar sgìrean. Ann an Arainn bha maighstir dannsaidh fhathast a’ tighinn dhan eilean suas gu deireadh an 19mh far am biodh e a’ toirt seachad leasanan do mhuinntir na sgìre ann an sìol-lann. Bhiodh stòr de dhannsaichean fa leth aig gach maighstir a bheireadh a-steach cuid a bha dualach do dh’Alba is cuid a bha cèin is, aig amannan, cuid a bha e fhèin air cruthachadh. Ri h-ùine chaidh am measgachadh le chèile chun na h-ìre ’s gu bheil e duilich a radh dè dìreach a tha traidiseanta is dè nach eil.
Fìdhlear Arainneach
Bu tric a rachadh togalaichean àiteachais mar shabhal a chur gu feum na thalla dannsaidh air an eilean leis an tuath mus robh sgeul air na tallachan coimhearsnachd. Nuair a thàinig marsanta dhan eilean is a rinn e cuairt air muin eich ann an 1783 thachair e ri a leithid seo de dhanns ’s e a’ cur seachad na h-oidhche air tuathanas. Nas fhaide air adhart sgrìobh e san leabhar-latha aige ‘After supper we heard the sprightly notes of the fiddle …. Accordingly we repaired to the great barn, where there were about ten or twelve fat, blooming country lassies walloping it away to the tune of ‘Greig’s Pipes’. Mr Mcleish and I were soon accommodated with partners and danced till we tired, but were far eclipsed by the country lads, who had more kicks and flings in three sets than we had in fifty‘.
B’ e saoghal a bha an impis a dhol à bith air an d’fhuair Maighstir Hutcheson sealladh. An ceann 50 bliadhna thigeadh cruth-atharrachadh air dòigh beatha nan daoine. Cha bhiodh sgeul ann air na seann choimhearsnachdan mar a bha is bhiodh gu leòr de mhuinntir an eilein air fhàgail. Chan iongnadh e gun do dh’fhàg na h-atharrachaidhean an-iochdmhor an sluagh gu h-ìosal. ‘S ann tro chreideamh a lorg iad furtachd is bha an t-ath-nuadhachadh Crìostail gu sònraichte làidir ann an Arainn. Ghabh searmonan, leughadh a’ Bhìobaill is coinneamhan Crìostail àite nan seann chèilidhean is dannsaichean. Tha e coltach gur e beachd na mòr-chuid a bha air a shamhlachadh le faclan an t-searmonaiche iomraitich Arainnich, Gilleasbaig MacGùga. Nuair a mheòraich e air oidhirp a chàirdean ga thàladh air falbh bho a bheatha uaignich Chrìostail le bhith ga thoirt gu clasaichean dannsaidh thuirt e; ‘Aon uair agus bu lèir dhomh na bha tachairt san rùm dannsaidh ud; bu truagh mise mura cuirinn an aghaidh ceòl is danns’.
Ach, thar ùine, dh’èalaidh dannsadh air ais a-steach gu beatha nan daoine. Ged a dh’fhan cuid dìleas do spriorad an ath-nuadhachaidh dh’fhàs cuid searbh dhen chuingealachadh. Ann an 1880 thug searmonaiche rabhadh seachad da cho-thional ann an ceann a deas an eilein gun a bhith a’ dol gu clasaichean dannsaidh a chaidh a chur air dòigh san sgìre. A rèir aithris nochd sluagh mòr aig a’ chiad chlas an ath-sheachdain a bha air a leantainn le dannsa-sabhail gu uairean beaga na maidne. Cha b’ e coimhearsnachd iomallach a bh’ann an Arainn a-nis, le bàtaichean-smùide agus trèanaichean ga cheangal ri tìr-mòr is ris na bailtean mòra. Bha na seann dòighean a’ seargadh às is thòisich buaidhean ùra a thaomadh a-steach.
Gach bliadhna san Dùbhlachd bhiodh suas ri 900 duine le buinteanas do dh’Arainn a’ cruinneachadh ann an Talla na Banrighe ann an Glaschu aig tachartas dam b’ ainm Natives Of Arran a rachadh a chur air dòigh leis A’ Chomann Arainneach. Ged a bha gu leòr air an eilean fhàgail bha an tachartas na chomharra gun robh an fhuil fhathast tiugh. B’ e sin a-nis am prìomh-fhuaran bhon sruthadh dannsaichean ùra air ais gu Arainn agus b’ iad na quadrilles as motha a bha a’ glacadh aire nan dannsairean. B’ e còmhlain quadrille a chluicheadh aig na cruinneachaidhean aig deireadh na 19mh linn is toiseach na 20mh linn, le ainmean mar S C Foster’s Quadrille Band, Mr Wilson’s Quadrille Band and Mr Booth’s Quadrille Band. Cha b’ fhada gus an do nochd còmhlain Quadrille air ais ann an Arainn. Nam measg bha Boa’s Quadrille Band a chaidh a chur air bhonn le maighstir Boa, bùidsear às Whiting Bay a bha cuideachd na fhìdhlear is dòrlach de a chàirdean. Bha iad fhathast a’ cluich an ceann 30 bliadhna.
Bha dannsaichean a’ gluasad air falbh bho na seann taighean-tughaidh is sabhalan a-steach do na togalaichean poblach ùra, gu sònraichte na tallachan Coimhearsnachd. Mar a bha na h-eaglaisean aig cridhe beatha spioradail nan daoine b’ iad na tallachan ùra a bha a’ faighinn àite aig cridhe beatha saoghalta nan daoine. Far an robh aon fhìdheall comasach air casan a chur gu dannsadh ann an taigh-tughaidh dh’fheumadh talla fuaim nas cumhachdaiche. B’ e còmhlain a-nis a bha a dhìth. Thàrmaich co-dhiù aon chòmhlan anns cha mhòr gach baile san eilean a fhrithealadh na feumalachdan dannsaidh anns an sgìre aca fhèin. Bha an còmhlan a chaidh a chur air bhonn le fear Evans ann 1929 ann am Breadhaig na shàmhla air an dreach àbhaisteach. Chluich Evans fhèin an fhìdheall le taic bho a bhean air a phiàna, chluich fear òg a bha na mhac do dh’fhorsair na h-oighreachd dàrna fìdheall, is bhiodh fear dam b’ ainm Aoghnas Mac an Airgid air a’ mhandolin. Air na drumaichean bha fear Fergus Latona a bha na mhac do dhuine às Sisilidh a dh’fhàgadh air an eilean nuair a chaidh am bàta aige a bhrìseadh air na creagan.
Thàinig Arainn fo sgàil mar a thàinig an còrr dhen Ghàidhealtachd aig àm a’ Chogaidh Mhòir. Le naidheachdan a sìor dhrùidheadh a-steach mu bhalaich an eilein a chaidh às an rathad cha robh mòran miann aig muinntir an àite a bhith a’ mireadh is a’ dannsadh. Chùm iad a’ dol cho math ’s a b’ urrainn dhaibh ach bha an corra tachartas a bhiodh ann stòlda is aire nan com-pàirtichean air cogadh. Aig cèilidh a chaidh a chumail ann an 1917 as leth meur Arainn na crois deirge dh’fhigh an luchd-amhairc stocainnean airson nan saighdearan aig aghaidh a’ bhlàir fhad ’s a sheinn balach òg an t-òran tiamhaidh; ‘It’s a Long Way to Tiperary’
Bha an ginealach òg a thàinig tron chogadh searbh de chàs is an saoghal Èideardach is Bhictorianach bhon a dh’èirich aimhreit is àmhghar. Chuir iad cùl ri na seann dòighean is fàilte air modhan is beachdan ùra, nam measg dannsaichean ùra leithid an tango, am Foxtrot is Dannsadh Jazz is cha b’ fhada gus an do ràinig iad cladaichean Arainn. Thigeadh cuid an cois nan còmhlan à tìr-mòr a chuireadh seachad an samhradh ann an Arainn a’ cluich do luchd-turais. Dìreach dà bhliadhna às dèidh a’ chogaidh thadhail an còmhlan ‘Morrison’s Jazz Band’ air an eilean far an do chluich iad sreath de chonsartan ann an Loch an Eilein is am Bagh. Theann còmhlain ionadail air atharrais air na còmhlain seo. Ann an 1927 chuir fear òg dam b’ainm O’Toole às Loch An Eilein air bhonn còmhlan Jazz le cuid de a chàirdean a ghabh a-steach fìdheall, bainsio, ukelele is druma Jazz.
Tràth san 20mh linn, gu sònraichte tro sheusan na turasachd, bhiodh grunn dannsaichean gan cumail rè na seachdain sna diofar bhailtean. Bhiodh dannsaichean culaidhe-choimhiche ann, dannsaichean le Co-chomann a’ Chalmain, dannsa flanainne air a chumail leis a’ chlub teanais, dannsaichean air an cumail leis a WRI, le club nam baidealair, le clubaichean leughaidh is na masonaich. Bha e na fhasan aig an àm a bhith a’ cumail Beetle Drive le dannsa às a dhèidh. Bu tric a leanadh na dannsaichean seo gu uairean beaga na maidne; no fiù ’s uairean mòra na maidne. Bha beachd nan ginealach nas sine air seo mar a bhiodh dùil. Ann an litir dhan Ardrossan and Saltcoates Herald chuimhnich tè Arainneach air na dannsaichean bainnse is deireadh bhuana na h-òigridh. Ghearain i gun robh trì dannsaichean san t-seachdain fada cus do ribhinnean òga is gun robh sin a’ fàgail mìreadh na airtneal.
Ach cha robh na dannsaichean sean-nòsach air am mùchadh gu tur, is bha fèill orra gu sònraichte an cois bhainnsean. Bha e na chleachdadh ann an Arainn, bean na bainnse is fear na bainnse a bhith a’ coiseachd an comhair a’ cheile an cois an cuideachd bhon bhaile aca fhèin is a bhith air am pòsadh far an do choinnich iad. Bha cuid a bhadan anns an eilean a bha air an sònrachadh airson an dearbh rud lethid ‘Lag Na bainnse’. Anns an leabhar bheag ‘History Of The Villages Of Arran’ a chaidh fhoillseachadh le meur Arainneach a WRI o chionn grunn bhliadhnaichean thugadh iomradh air mar a phòs pàrantan fir a bha na bhodach aig an àm. ‘Choisich athair a bhuineadh do Thòrr na Linne, is a mhathair a bhuineadh don t-Seasgann 14 miltean air falbh an coinneamh a chèile is phòs iad far an do thachair iad ri chèile aig Coire Craobhaidh. B’ e gnothach greadhnach a bh’ann ann an cuirm na bainnse. Bhiodh na mnathan trang ag ullachadh eunlaith is biadh eile fad iomadh latha is bhiodh na galanan de dh’uisge-beatha air a sholarachadh. ‘S beag an t-iongnadh gun leanadh an subhachas air grunn làithean. Tha e coltach gum biodh fìdhlearan gun àireamh daonnan an lathair a chumadh an ceòl a’ dol. Tha bainnsean an latha an-diùgh cho meata an coimeas ri mar a bha’. Ann an 1921 thug am pàipear naidheachd iomradh air banais ‘Traidiseanta Gàidhealach’: ‘Mheàrrs fir cinnidh, coimhearsnaich is caraidean air cùl pìobaire bhon cheàrdach dhan tuathanas aig An Aorainn (Whitefarland). Bha 35 cearcan is grunn chaoraich air an cinn aom air los na fèille. Chaidh na bùird a chartadh às an t-sabhal mhòr is thòisich an danns’.
Ma tha aon latha ann as urrainnear sònrachadh mar an latha a ghin dannsadh cèilidh ann an Arainn mar as aithne dhuinn e an-diugh b’ e sin an latha ann an 1926 a thadhail tè M L Ross air an Eilean as leth Co-chomann Dannsadh Dùthchail na h-Alba far an do thug i seachad leasan do dh’Institiud Dùthchail nam Ban (WRI). Aig deireadh an t-seasain bha am buidheann air dusan dannsaichean ionnsachadh. Feumaidh gun do rinn iad gàirdeachas ris a’ chur-seachad spòrsail agus an ath bhliadhna fhuair iad maoineachadh de 30 not bho urras Charnegie a leig leotha clasaichean cunbhalach a chumail. Agus b’ann mar sin a thàinig cuid de na dannsaichean as aithne dhuinn an-diugh mar dannsaichean cèilidh dhan eilean. Ann an 1929 rinn buill dhen WRI taisbeanadh dhen Dashing White Seargent aig whist drive is dannsa agus san aon bhliadhna ionnsaich iad an Strip the Willow do na bha an lathair aig coinneamh nam Masonach ann an Loch an Eilein.
Le deireadh nam ficheadan a teannadh dlùth cha robh sluagh an eilein idir seasmhach mar a bha, le daoine a sìor thighinn ’s a’ falbh. Am measg an fheadhainn sin as motha a thug buaidh air beatha nan eileanach bha an iomadh maraiche a thigeadh gu Arainn air bòrd nan soithichean cogaidh. Aig amannan bhiodh suas ri 8000 duine air bòrd na bàtaichean a bha air acair san acarsaid ann an Loch an Eilein; faisg air a dhà uiread na sluagh an eilein fhèin. Bha criutha cuid de na bàtaichean cho mòr ri sluagh baile Loch an Eilein. Gu dearbh bha na soithichean seo mar bhaile air bhog le goireasan a dh’fhreagaireadh air gach feumalachd an luchd-còmhnaidh; bha fiù ’s còmhlan ciùil air bòrd cuid. Air an oidhche dhen 19mh Ògmhìos 1929 thàinig còmhlan ciùil an t-soithich HMS Rodney air tìr gus dannsa a chumail ann an talla a’ bhaile. Thàinig liuthad dhaoine a-mach; an dà chuid seòladairean is muinntir an àite, is gun deach mòran dhiubh a chur air falbh le briseadh-dùil. Ach fhuair iad cothrom eile nuair a chluich còmhlan ciùil an t-soithich peathar aice HMS Nelson beagan laithean às a dhèidh san aon talla. Am measg nan còmhlain eile a thàinig air tìr bha còmhlan an HMS Tiger is an HMS Iron Duke.
HMS Rodney
Lean soithichean cogaidh orra a’ tadhal air Arainn tron dàrna cogadh is thàinig cuideachd trì roinnean de na Commandos, Seirbheis Cabhlach Rìoghail Nam Ban (WRENS), prìomh-oifis a’ Bhacaidh-dìona (Boom Defence headquarters), sgoil ghunnaireachd, ionad euslaintich is caileagan an fhearainn (land girls). Eu-coltach ri stòldachd a’ Chogaidh Mhòir bha an t-eilean na bhoil. Bha an luchd-seirbheis seo uile feumach air dibhearsan is bhiodh dannsaichean air an cumail grunn oidhcheannan san t-seachdain. Ann an Loch an Eilein bhiodh trì dannsaichean ann gach seachdain le dannsadh gu reacordan oidhche Haoine is dannsadh dhan Bhud Brown Band air oidhche ArDaoine is oidhche Shathairne. Nuair a fhuair mi facal air cailleach a bha na ribhinn aig an àm sin las a sùilean nuair a thug mi iomradh air cuspair nan dannsaichean. Dh’innis i dhomh gun robh i fhathast aig an sgoil nuair a thoisich i air a dhol ann is mar a bhiodh i a’ coiseachd ann cas-rùisgte leis na brògan dannsaidh aice ann am poca gus nach biodh iad air am milleadh. Cha do chaill i aon dannsa fad a’ chogaidh!
B’ ann tron chogadh a thàinig còmhlain dannsaidh Albannach gu ìre. Bha iad air buaidh dannsadh Bhallroom a thoirt a-steach is air a mheasgachadh le dannsadh dùthchail gus dreach Albannach de cheòl an talla dannsaidh a chruthachadh. Sna blaidhnaichean a lean an cogadh b’ e buidheann dam b’ ainm Còmhlan an t-Seasgainn an còmhlan as cliùtaiche anns an eilean. Mar iomadh còmhlan air feadh na dùthcha b’ e cruinneachadh de luchd ciùil às an sgìre a bh’ann a reir cò bha ri làimh aig an àm. Bha dòrlach de dh’fhìdhlearan a bhiodh a’ tighinn ’s a’ falbh, bha drumair ann is fear a chluich a saxaphone, agus aig àmanan bhiodh piana ann. Ach aig cridhe a’ chòmhlain bha ionnsramaid a bha ùr dhan eilean; am bogsa, a bha a’ gabhail òs làimh àite na fìdhle mar rìgh na ionnsramaidean dannsaidh. B’ e fear Alastair MacAlastair prìomh chluicheadair a’ bhogsa dhan chòmhlan. B’ e bodach a bh’ann nuair a thachair mi ris. Bha e air corrag a chall ann an tubaist air an tuathanas, rud a chuir bacadh air a chuid chluich, ach bha làn a chinn de dheagh chùimhneachain aige air na làithean a bha an còmhlan aige aig àirde is a bhiodh iad a’ cluich grunn oidhcheannan san t-seachdain; mar a bhiodh iad a’ cluich gu uairean beaga na maidne is a bhiodh iad air an cois tràth an a latha aig an cuid obrach. Ged ’s e dannsaichean dùthail Albannach às motha a bhiodh iad a’ cluich bha iad a’ cheart cho comasach air dannsaichean Bhallroom leithid am Foxtrot, an Tango is b’urrainn dhaibh Quadrille a chluich ma chaidh iarraidh orra leis na seann daoine a bha fhathast eòlach orra. Ged a chluich iad an iomadh àite air feadh an eilein b’ e an t-ionad anns an do chluich iad a b’ annsa le Alastair an seann talla tionna ann am Baile an t-Seasgainn fhèin. Bhiodh na daoine a’ dòrtadh a-steach dhan talla às dèidh do na taighean-seinnse dùnadh aig 9.30f is rachadh an t-àite na bhoil, is e loma-làn is na ballachan a’ crathadh. Chan ainneamh a bhriseadh sabaid a-mach às a dhèidh.
Còmhlan an t-Seasgainn Seann talla tiona aig Dail a’ Bheithe (Birchvale)
Ged a thàinig ceòl cèilidh fo sgàil ceòl pop, rock agus disco gu ruige deireadh na linn cha deach e à fianais uile gu lèir is bha daonnan còmhlan no dhà air an eilean a dh’fhreagradh am miadh son dannsa cèilidh. Ach le aiseirigh ceòl folk sna seasgadan is na seachdadan ghabh daoine ùidh às ùr ann an ceòl traidiseanta is na dannsaichean a rachadh leis is tha mi toilichte a ràdh gu bheil dannsadh cèilidh fhathast beò is fallain ann an Arainn is a’ chòrr dhen Ghàidhealtachd mar an ceudna.
Chan eil mòran a bheir daoine còmhla mar dannsadh cèilidh is bidh e a’ sìor thoirt tlachd dhomh a bhith a’ faicinn talla làn shrainnsearan a dh’fhalbhas nan càirdean às dèidh oidhche de dhannsadh. An toirear bàrr air cur-seachad a tha sìmplidh is fallain is làn spòrs? Guma fada a mhaireas dannsadh cèilidh mar phàirt de bheatha nan Albannach!


text:
Leticia (baile)
'S e baile beag ann an Amazonas, Coloimbia,[1] a th' ann Leticia. Tha e suidhichte dìreach am broinn na coilltean-uisge na Amazon, 730km mu dheas air Bogotá. Tha àirde meadhanach dhe 96m os cionn ìre na mara. 'S e baile le gnàth-shìde theth a th' ann le teodhachd meadhanach dhe 25˚, rè na bliadhna. Chaidh am baile a stèidheachadh ann an 1867.
Susbaint
Freumhan an Ainm[deasaich | deasaich an tùs]
Thug an Ceann-feadhna Benigno Bustamante an t-ainm dhe San Antonio (Bhon fhacal Laideann Sanctus neo naomh[2] agus an t-ainm Antoine)[3] dhan Ghearasdan Pearuach sin ann an 1867. Dh'atharraich an Ceann-feadhna Manuel Chacón an t-ainm gu Leticia ann an 1900,[4] 's dòcha mar chuimhne air Leticia Smith, boireannach òg a bha a' fuireach ann an Iquitos aig an àm.
Sluagh a' bhaile[deasaich | deasaich an tùs]
Ged a tha 37,832 nan tàmh anns a' bhaile, chan eil ach 14,021 dhuibh a' fuireach anns na sgìrean dùthchasail am broinn crìochan a' bhaile.[5] Tha fearann na dùthcha sin ga roinn eadar na bailtean (Spàinntis: municipios) agus le sin tha gach clachan agus croit fo stiùireadh baile air choireigin.[6] Air adhbharan trioblaidean poilitigeach air an dùthaich, tha a' mhòr-chuid dhe na daoine anns gach uile baile a-nis a' fuireach anns na bailtean fhèin, is na daoine a' fàgail na sgìrean dùthchasail.
Taobh chinnidh, 's e daoine geala a th' ann a' mhòr-chuid dhe na daoine ann an Leticia(is mòran dhuibh mestizos). ‘S e Tùsanaich a th' ann an 25.8% agus tha 2.7% dhe daoine le freumhan ann an Afraga. ' S urrainn dhan 88.5% dhe na daoine ann an Leticia leughadh agus sgrìobhadh. A tuilleadh air sin, tha fòn aig an taigh aig 37.4% dhe na dachannan.[7]
Fèisean[deasaich | deasaich an tùs]
Thathar a’ cumail am iomadach seòrsa dhe fhèis ann am Leticia. Chithear fèilltean caitligeach, leis gur e dùthaich le mòr-chuid Chaitligeach a th' ann fhathast,[8] fèisean na stàite agus tachartasan ionadail a sheallas cho làidir ‘s a tha beairteas cultarail na dùthcha.
- Fèis an Neo-eisimeileachd: 20mh An t-Iuchar.
Oilthighean[deasaich | deasaich an tùs]
Ceanglaichean A-mach[deasaich | deasaich an tùs]
Iomraidhean[deasaich | deasaich an tùs]
- ↑ Dùthchannan aig SMO
- ↑ Real Academia de la Lengua
- ↑ AMerican catholic
- ↑ Leabharlann Luis Angel Arango
- ↑ Figearan Oifis a' Chunntas-sluaigh
- ↑ Cololmbia Virtual
- ↑ Bileag fhiosrachaidh DANE
- ↑ Country Studies: Colombia
Arauca • Armenia • Barranquilla • Bogotá • Bucaramanga • Cartagena • Cali • Cúcuta • Florencia • Ibagué • Inírida • Leticia • Manizales • Medellín • Mocoa • Montería • Mitú • Neiva • Pasto • Pereira • Popayán • Puerto Carreño • Quibdó • Riohacha • San Andrés • San José del Guaviare • Santa Marta • Sincelejo • Tunja • Valledupar • Villavicencio • Yopal


text:
- TIOTAL
- Uilleam Urchardain & a Mhac, Inbhir Nis
- EXTERNAL ID
- PAN9_13
- ÀITE
- Inbhir Nis
- SIORRACHD/PARRAIST
- INBHIR NIS: Inbhir Nis 's Am Bànath
- LINN
- 1950an
- CRUTHADAIR
- J Nairn
- NEACH-FIOSRACHAIDH
- Tasglann Dhealbhan-camara na Gàidhealtachd (IMAG)
- AITHNEACHADH MAOINE
- 20309
- KEYWORDS
- bùthan
malairt
Uinneagan bhùthan, nam measg Uilleam Urchardain & a Mhac, plumairean, a bha aig 53 Geata an Ear, Inbhir Nis. Bha cuideachd meuran aig a' chompanaidh sa Mhanachainn agus ann an Cinn a' Ghiùthsaich.
Chaidh a' chuid seo de dh' Inbhir Nis a leagail airson àite a dhèanamh do dh' Ionad Eastgate a chaidh a chrìochnachadh ann an 1983.
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Highland Photographic Archive


text:
Naimibia
'S e dùthaich ann an Afraga a tha ann an Naimibia,[2][3][4][5] ainm oifigeil: Poblachd Namibia. Tha crìochan aice san ear le Botsuana, sa tuath le Angòla agus Saimbia agus sa deas le Afraga a Deas.
Tha Naimibia suidhichte air a’ Chuan Siar. Tha i na ball de na Dùthchannan Aonaichte agus den Cho-fhlaitheas. 'S e Windhoek na prìomh-bhaile.
Bha Gearmailtis agus Afraganais nan cànanan oifigeil gus an dh’fhuair Naimibia neo-eisimeileachd anns a’ bhliadhna 1990.
'S e Oshiwambo a’ chiad chànan a tha aig an dàrna leth de na daoine. Tha an cuid as motha de na daoine a’ bruidhinn Afraganais mar dàrna cànan. Tha Gearmailtis ga bruidhninn le 32% de na daoine Eòrpach, ach tha Beurla dìreach aig 7% de na daoine a-mhàin. [6].
Iomraidhean[deasaich | deasaich an tùs]
- ↑ Gearmailtis ann an Naimibia
- ↑ Am Faclair Beag
- ↑ Feuch Facal, Gairm (1995), ISBN 1871901391
- ↑ Atlas Sgoile Oxford le Stòrlann Nàiseanta, Oxford University Press (2010)
- ↑ Map-balla an t-Saoghail, Stòrlann Nàiseanta (2003), ISBN 0007692714
- ↑ NaimibiaCIA World Fact Book.
Ceanglaichean a-muigh[deasaich | deasaich an tùs]
- Duilleagan oifigeil Poblachd Namibia
- CIA World Factbook - Naimibia
- Duilleagan oifigeil fiosrachadh luchd-turais (sa Bheurla)


text:
- Posts: 1
- Tapadh leibh fhuair: 0
-
-
-
-
-
-
- Fòram
- Flight Simulators Forums
- Prepar3D
- Nuair a stàlaicheas mi HD seallaidhean leithid KLAX, tha ea 'coimhead uabhasach
Nuair a stàlaicheas mi HD seallaidhean leithid KLAX, tha ea 'coimhead uabhasach
- svanarsdel
- Author Topic
- offline
- New Ball
-
Nuair a stàlaicheas mi photoreal seallaidhean e a 'coimhead nas miosa a default. Dè tha mi a 'dèanamh ceàrr.
Mas e do thoil e Log a-steach or Cruthaich cunntas a dhol air an còmhradh.
- archangelmj12
-
- Luchd-tadhail
-
Dh'fhaodadh gum bi beagan adhbharan airson a 'bhuil seo. A 'chiad tha càileachd na grafaigeachd, agus an t-seòrsa. San dara àite, Youre coimpiutair a bhith comasach air a 'làimhseachadh an grafaigeachd a luchdadh a thuilleadh air seirbheisean eile a lasachadh. Mar a bu chòir dhut fios a MSFS as motha a tha cumhachd a 'drèanadh sim a-riamh a thogail airson turas-adhair., Agus ged a chaidh a' chiad phrògram a chaidh a Dunk, gu bheil Bill Gates fhosgladh nan còirichean air a 'phrògram ann an 2007 do dhuine sam bith a thagh a dhol. Fiù 's às aonais smùide le na ceudan mile chaidh a luchdadh a tha agad an comas a chruthachadh Youre sealbh iomlan àrainneachd. Fìrinneach a 'bruidhinn air sin, tha tuilleadh luchd-cruthachaidh a tha fo aois 20 sa phrògram seo agus gur e as motha a tha nas fheàrr agus nas fheàrr le sheallaidhean dè adhair a h-uile mu dheidhinn, a bharrachd air mar ACE a' phrìomh bhuidheann a tha an sàs le prògramadh MSFS. A-nis ma tha thu ag iarraidh rudeigin a bheir thu a shàbhaladh bliadhna a 'feuchainn ri tuigsinn a' phrògram agus gus a dhèanamh foirfe a 'ruith, tha dà bathar a dh'fheumas tu. Tha a 'chiad FS tweak airson an fps. 'S e seo sònraichte agus iongantach a-inneal, sìmplidh a chleachdadh agus a' teagasg dhuibh dè not fios agus mar a thuigeas an t-siostam. Tha an dàrna FSPS XTREME. Bidh seo a 'bualadh air do stocainnean. Im 'cleachdadh 500 gige 7 bliadhna a dh'aois laptop le Toshiba.intel prìomh i5.i tha thar 3850 phlèana, 459 sheòrsaichean Cuir Tuilleadain agus còrr math is 45000 companaidhean a' ruith air truelife sgeidealan, andi not fiù 's tha Glitch. a chaidh a thogail faisg air an deich bliadhna a 'bhliadhna seo ri fhaighinn fad is thats thairis 5 coimpiutairean agus mu 15 reinstalls agus deletions dubh sgàilein tubaistean, agus tha mi dha-rìribh a fhuair lethbhreac den sgrìobhadh airson a' phrògram bho Microsoft. Dh'ionnsaich mi ann 2007 bho Microsoft a bha a 'dol a bhith tòrr mhearachdan agus screwups, agus fhathast an-diugh leis na coimhearsnachdan a bhios a bhith beò weve a chaidh a thogail air a' phrògram gu àirde riamh bhruadair ghabhas. Tha mi an dòchas tha seo air cuideachadh, ceistean sam bith, fàg teachdaireachd seo agus tinn faighinn air ais dhut. Theres tòrr de na cleasan malairt, agus ann an ùine a bhios tu ag ionnsachadh. Osbarr, agad air an làraich as fheàrr a-mach an-seo, mar sin agad a 'dèanamh dìreach breagha. Duilgheadasan le ai? bith, leig fios. Im thùsail MSFS answerman. Ma tha i cant a gheibh i, gheibh e.
Mas e do thoil e Log a-steach or Cruthaich cunntas a dhol air an còmhradh.
Halò,
Tapadh leibh airson ur archangelmj12 mòr freagairt.
svanarsdel, bhiodh sinn tuilleadh deònach cuideachadh ma dh'fhaodadh tu a chur thugainn glacadh-sgrìn cuid, mar sin b 'urrainn dhuinn innse dhuibh dè tha ceàrr.
Tapadh leat
Erik - Seanalair Rianaire --còmhnaidh toilichte do chuideachadh
Mas e do thoil e Log a-steach or Cruthaich cunntas a dhol air an còmhradh.
Fòram Access
- Chan fhaod: ùra a chruthachadh cuspair.
- Chan fhaod: gus freagairt.
- Chan fhaod: Cuir attachements.
- Chan fhaod: a dheasachadh teachdaireachd agad.
- Fòram
- Flight Simulators Forums
- Prepar3D
- Nuair a stàlaicheas mi HD seallaidhean leithid KLAX, tha ea 'coimhead uabhasach


text:
Meanbh-rèile, Valley International Park, Crossford, dealbh le Alasdair MacCaluim air Flickr.
Chan eil mòran rathaidean-iarainn san lìonra-rèile nàiseanta ann an Alba air nach deach mi fhathast, gu h-àraid faisg air Glaschu. An-diugh, lìon mi beàrn eile, Cathair MoLuaig gu Lannraig.
An àite a bhith a’ dol bho Ghlaschu gu Lannraig, dhràibh mi a-mach gu Cathair MoLuaig airson a dhol air rathad-iarainn eile: a’ mheanbh-rèile anns a’ Valley International Park ann an Crossford, mu dhà mhìle a-mach à Lannraig.
Tha rathad-iarainn Crossford mu mhìle a dh’fhaide ann an cruth ochd. Còmhla rium airson an “turas rèile mòr an t-saoghail” seo bha mo nighean bheag Ciorstaidh Mairead, a tha dèidheil air trèanaichean cuideachd.
Tha aon trèana aca, loco diesel dearg le coltas seann loco smùid Amerieaganach air. Bha an turas sgoinneil agus chòrd e ris an dithis againn glan. Gu h-iongantach chaidh an loco far na rèile ach cha tug an dràibhear fada a bhith ga chur air ais air an trac.
Agus an uair sin, air adhart gu Stèisean Chathair MoLuaig air an rathad-iarainn mhòr. Cha tug ar turas gu Lannraig fada idir ach bha e fìor mhath. Bha deagh sheallaidhean ann de bheanntan, craobhan, achaidhean, lochan agus beathaichean.
Tha Lannraig aig deireadh na loidhne a-nis, ach ro 1964 lean an rathad-iarainn air gu Dùbhghlas, Glenbuck, Muirkirk agus Cumnag. Chaidh an loidhne gu Lannraig a dhealanachadh (electrified) ann an 1979.


text:
LEARNGAELIC WITH AN LÀ LEARNGAELIC LEIS AN LÀ
- Gaelic text Teacsa Gàidhlig
- English text Teacsa Beurla
- Gaelic & English text Teacsa Gàidhlig & Beurla
- Vocabulary Briathrachas
Fèis Ghàidhlig ann an Colaiste Abaid Newbattle (15/10/2012)
[Iain MacIlleathain - Presentair] Aig Colaiste Abaid Newbattle ann an Lodainn, bha fèis Ghàidhlig ga cumail airson a’ chiad uair a-riamh. Bha clasaichean Gàidhlig ann, ceòl agus còmhlain òga à Dùn nan Gall. Chaidh Pàdraig MacAoidh a dh’ fhaicinn a bheil ath-nuadhachadh a’ tighinn air a’ Ghàidhlig ann an Lodainn?
[Pàdraig MacAoidh – neach-aithris] Tha an t-àite seo, Colaiste Abaid Newbattle ainmeil airson Foghlam airson inbhich a fhuair foghlam fad bheatha. Bha Edwin Muir a’ teagaisg ann agus bha George MacKay Brown na oileanach ann agus tha iad a-nis a’ brosnachadh na Gàidhlig cuideachd. Agus ‘s iad a’ cumail a’ chiad fhèis Ghàidhlig aca thairis air an deireadh-sheachdain. Tha seo a’ cur ri clasaichean anns a’ Ghàidhlig a tha a’ cholaiste a’ tabhann mu thràth.
[Beth Frieden – neach-teagaisg] Tha e dìreach… tha mi a’ smaointinn gu bheil an t-àite seo gu sònraichte, tha an eachdraidh caran radaigeach agus ceangailte ris an luchd-obrach aig Newbattle agus ‘s toigh leam sin gu mòr, ‘s toigh leam a bhith ceangailte ri sin. ‘S toigh leam na prògraman a tha iad a’ tabhann an seo agus tha mi gu math toilichte gu bheil ùidh aig a’ cholaiste ann an Gàidhlig gu sònraichte agus gu bheil iad ag iarraidh sin a leasachadh mar phàirt den phrògram aca.
[Pàdraig MacAoidh – neach-aithris] Tha dòchas ann gum bheir seo taic ris a’ Ghàidhlig anns an sgìre.
[Alastair Scouller – Còisir Dhùn Èideann] Tha mi a’ smaoineachadh gu bheil e air leth cudromach ceart gu leòr daoine a bhith a’ tighinn còmhla agus cothrom aca faicinn dè tha a’ dol ann an saoghal na Gàidhlig ann an Dùn Èideann eadar còisirean is cùrsaichean ‘s rudan eile. Agus tha sinne mar chòisir glè thoilichte a' gabhail pàirt ann an sin.
[Ruairidh Iain MacLèoid – Sabhal Mòr Ostaig] Tha mi dòchas gur e rud a th’ ann a tha a’ dol a dh’ fhàs, agus tha e gu h-àraidh cudromach far a bheil e a’ tachairt, faisg air Dùn Èideann, far an robh Gàidhlig aig aon àm, ach anns an là a th’ ann an-diugh, nuair a tha ceistean gam faighneachd a thaobh dè am buntanas a th’ aig Gàidhlig ri Alba anns an fharsaingeachd. Tha rudan mar seo mar phàirt dhen fhreagairt air cheistean den t-seòrsa sin.
[Pàdraig MacAoidh – neach-aithris] Tron là, bha cothroman ann òrain Ghàidhlig agus Ghaelige a chluinntinn is ionnsachadh.
[Graham Neilson – Seinneadair] Tha e math – tha e uabhasach math - a’ dèanamh òrain còmhla ri daoine Èireannach ann an seo agus tha iad gu math deiseil airson a bhith an seo agus tha e gu math, a’ còrdadh rium a bhith a’ teagaisg daoine mar seo.
[Pàdraig MacAoidh – neach-aithris] Ach gu ìre mhòr, ‘s e an togalach fhèin a bha an rud as tarraingiche.
[Èireannach] It’s brilliant. The place is amazing. All the pieces of artwork and just history in the place is amazing. It’s very good.
[Beth Frieden – neach-teagaisg] Abair togalach a th’ ann, eh? ‘S e deagh àite a th’ ann. Cò nach eil ag iarraidh teagaisg ann an àite mar seo?
[Pàdraig MacAoidh – neach-aithris] Agus tha iad an dòchas gum bi tuilleadh dhaoine a’ tadhal air a’ cholaiste anns na bliadhnaichean a tha ri tighinn gu fèisean Gàidhlig eile. Pàdraig MacAoidh. BBC An Là. Newbattle.
Gaelic festival in Newbattle Gaelic college
[Iain MacLean - Presenter] At Newbattle Abbey College in Lothian, there was a Gaelic Festival held for the very first time. There were Gaelic classes, music and young bands from Donegal. Peter MacKay went to see if there was a Gaelic revival in Lothian
[Peter MacKay – Reporter] This place, Newbattle Abbey College, is famous for education for adults through life-long learning. Edwin Muir taught here and George MacKay Brown was a student here and they are now encouraging Gaelic too. And, they are holding their first Gaelic festival across the weekend. This is in addition to the Gaelic classes tha the college holds already.
[Beth Frieden – Teacher] It’s just … I think that the place here is so special, the history is kind of radical and linked with the workers of Newbattle and I like that a lot, I like to be connected with that. I like the programmes that they hold and I am very happy that the college has an interest in Gaelic, in particular and that they want to widen this as part of their programme.
[Peter MacKay – Reporter] There is hope that this will give help to Gaelic in the area.
[Alastair Scouller – Edinburgh choir] I think it is very important, right enough, that people come together and have an opportunity to see what is happening in the world of Gaelic in Edinburgh, between choirs, courses and other things. And we, as a choir, are very happy to take part in that.
[Roddy John MacLeod – Sabhal Mòr Ostaig] I hope that this is a thing that will grow, and it is especially important where it is happening, near Edinburgh, where there was Gaelic, at one time, but today in our time, when there are questions being asked about the connection Gaelic has with Scotland in general. Things like that are part of the answer to questions of that type.
[Peter MacKay – Reporter] Through the day, there were opportunities to hear, and learn, Gaelic and Gaelige songs.
[Graham Neilson – Singer] It is good. It is awfully good to sing songs with Irish people here and they are very ready to be here and I really enjoy teaching people like this
[Peter MacKay – Reporter] But, to a large extent, it was the building itself that was the biggest attraction
[Irish man] It’s brilliant. The place is amazing. All the pieces of artwork and just history in the place is amazing. It’s very good.
[Beth Frieden – Teacher] It’s a great building, eh? It's a great place. Who would not want to teach in a place like this?
[Peter MacKay – Reporter] And they hope is that there will be more people visiting the college in the years to come to other Gaelic festivals. Peter MacKay. BBC An Là. Newbattle.
Fèis Ghàidhlig ann an Colaiste Abaid Newbattle
(Gaelic festival in Newbattle Gaelic college)
CuideachadhHow to use this site
Tha Learn Gaelic le An Là ag amas air luchd-ionnsachaidh na Gàidhlig a tha, le beagan misneachd, deiseil airson ceum air adhart a ghabhail. Tha an t-susbaint freagarrach dhan h-uile neach-ionnsachaidh, ach bidh e nas cuideachaile do dhaoine a tha seachad air an ìre Tòiseachaidh.Learn Gaelic with An Là is aimed at learners who have already gained some confidence in Gaelic and want to take their learning to the next level. The material is suitable for all learners, but those who have progressed beyond the Beginner level will find this section particularly useful.
Bidh sinn a’ cur sgeulachdan bhon phrògram BBC An Là beò gach seachdain, le tar-sgrìobhadh Gàidhlig is eadar-theangachadh Beurla. Bidh dath an teacsa ag atharrachadh nuair a thèid facal a chluich. ‘S urrainnear cliogadh air facal sònraichte agus cluichidh am bhidio bhon sin a-mach. Dh’fhaodadh gum biodh seo cuideachail dha luchd-ionnsachaidh airson fuaimneachadh a dhearbhadh. Stories from the BBC ALBA Gaelic news programme "An Là" are uploaded on a weekly basis, with a Gaelic transcript and an English translation. As each Gaelic word is spoken, the accompanying text changes colour. Individual words can be selected with a simple click and the video will play from that point onwards. Learners may find this useful for checking pronunciation.
Bidh gach paragraf Gàidhlig a’ gluasad ri linn na h-aithris, ach faodar cuideachd na bàraichean-sgrolaidh a ghluasad gu earrann shònraichte den aithris.Each Gaelic paragraph automatically scrolls in conjunction with the news report, but the manual scrolling bars can also be used to move the text to a particular section of the report.
Chithear an tar-sgrìobhadh Gàidhlig anns a’ chiad dol a-mach. Ach, gheibhear eadar-theangachadh Beurla den tar-sgrìobhadh le bhith a’ taghadh Beurla no Gàidhlig agus Beurla.The Gaelic transcript is shown by default. However, you can see a translation of the transcript by selecting the English or Gaelic and English tabs.
Tha briathrachas cuideachd ri fhaotainn, le faidhlichean fuaim Gàidhlig na chois. Tha a’ bhriathrachas air a thaghadh bhon aithris fhèin, le measgachadh leithid ainmean-àite, briathrachas naidheachd, gnathasan-cainnt is abairtean. Key vocabulary is also provided, with accompanying Gaelic audio. This is a selected from the vocabulary contained in the news report and may include a selection of place names, news terminology, useful colloquialisms and phrases.
Tha luchd-leasachaidh an làraich a’ moladh gun tèid am brabhsair-lìn as ùire a chleachdadh airson an t-susbaint seo fhaicinn. Am measg nam brabhsairean ùra (saor an-asgaidh) as urrainnear a chleachdadh, tha Google Chrome, Mozilla Firefox, Internet Explorer agus Safari.The developers of the site recommend that an up-to-date web browser is used to ensure the content displays to its optimum. Suitable browsers (which are free to use) include the latest versions of Google Chrome, Mozilla Firefox, Internet Explorer and Safari.
Gheibhear an làraich seo air tablaidean is fònaichean-làimhe ach, a chionn ‘s gur e bhidiothan làn-sgrion a-mhàin a sheallas iPhone, bithear a’ cluich faidhle-fuaim seach bhidio.The site should work on mobile devices, but since iPhones will only show video full-screen and hide the transcript, we play an audio file instead of the video.
Credits
This site uses technology from jPlayer and Mozilla Popcorn, and builds on an idea and code developed by Mark Boas and associates at Happyworm.
All videos used are courtesy of BBC An Là and the British Broadcasting Corporation, who retain all rights to them.
Site design and coding by Sealgar Ltd.
Video, audio and transcripts provided by bbc.co.uk/alba.


text:
Dà artagail mu dheidhinn aon cho-labhairt? Nach eil sinn gur milleadh! Beachd le Màrtainn Mac a’ Bhàillidh on bhuidheann-iomairt “Misneachd” air a’ cho-labhairt Còmhla agus air càs Chlì.
An toiseach, feumaidh mi a ràdh nach robh e math idir gun robh co-labhairt ann an Glaschu air an aon latha ’s a bha an Coinneamh Choitcheann Bhliadhnail agus co-labhairt aig Clì Gàidhlig ann an Dùn Èideann. Ann an saoghal cho beag ’s a tha saoghal na Gàidhlig, chan eil leisgeul ann coimhearsnachd nan luchd-ionnsachaidh a sgaradh mar seo, feumaidh sinn uile a bhith ag obair còmhla is a’ bruidhinn ri chèile.
Ged a tha gu leòr dhuinn air a bhith nar buill de Chlì thar nam bliadhnaichean, is ged a bha feadhainn bhon bhuidheann seo, Misneachd, an làthair ann an Dùn Èideann, tha an t-alt seo a’ dol a bhith ag aithris air na thachair ann an Glaschu.
Chaidh an Co-labhairt ‘Còmhla’ a chur air dòigh leis an “Community Learning and Development Review Group for Gaelic”, co-bhanntachd eadar diofar Chomhairlean Roinneil, nam measg; Comhairle Cathair Ghlaschu, Comhairle Siorrachd Lannraig a Tuath, agus a Deas, Comhairle na Gaidhealtachd agus Comhairle Pheairt is Chinn Rois, ’s iad uile an sàs ann a bhith a’ ruith chlasaichean is an leithid sna sgìrean aca. Bha Bòrd na Gàidhlig agus Oilthigh Ghlaschu an làthair cuideachd agus bha cùisean air an cumail gu sgiobalta le deagh stiùireadh bho fhear an taighe Tony Kearney.
Bha timcheall air ceud daoine ann tron latha agus, sa’ mhadainn, thoisich gnothaichean le òraidean bho neach-comhairle Liz Cameron agus Stiùiriche Foghlam aig Bòrd na Gàidhlig Mona Wilson. Chaidh beagan a bharrachd fiosrachaidh a sgaoileadh le D-I Mac’IlleDhuinn mu dheidhinn a’ Mhòid, 2019, a tha gu bhith ann an Glaschu. Thug D-I iomradh air na h-amasan aca airson Mòd co-aimsireil, bailteil, nach bi air chall sa bhaile mhòr. ‘S e deagh chothrom a bhios ann beagan sanasachd a dhèanamh a thaobh a’ Chultair Ghàidhealaich agus a’ chànain fhèin.
Bha an còrr den latha co-dhèanta de bhùithtean-obrach bhon leithid LearnGàidhlig, Bòrd na Gàidhlig, GoGaelic, agus Neil Allison is Fiona Dunn bho Oilthigh Ghlaschu. ‘B iad na barr-phuingean dhuinne, clas dràma do luchd-ionnsachaidh inbheach le Artair Donald, agus cùrsa-bogaidh ùr air a bheil Fionn Dunn is Oilthigh Ghlaschu a’ beachdachadh. Nar beachd ’s e smuaint mhath a bhiodh ann clasaichean actaireachd a lìbhrigeadh do luchd-ionnsachaidh inbheach aig àrd-ìre gus blasan agus dual-chainntean a thoirt dhaibh chuir fan comhair. Bhiodh sin a’ toirt misneachd dhaibh a thaobh fuaimneachaidh is gam brosnachadh gus a bhith a’ bruidhinn agus a’ cleachdadh a’ chànain.
Aig deireadh an latha, fhuair sinn uile cothrom ar beachdan a thoirt seachad air an latha fhèin agus air an t-suidheachadh do luchd-ionnsachaidh san fharsaingeachd, cuspair gu math iomachaidh leis na bha air tachairt ann an Dùn Èideann agus Clì Gàidhlig a’ dol à bith. Na bu thràithe san latha, thuirt Mona Wilson gun robh Bòrd na Gàidhlig ag amas air adhartachadh a thoirt air na h-àireamhan de luchd-ionnsachaidh inbheach bho 3500 gu 5000. A dh’aindeoin cho neo-shanntach ’s a tha an àireamh fhèin, cia mheud neach-ionnsachaidh a tha air fileantas a ruigsinn mar tha no a bhiodh an dùil ri fileantas a ruigsinn san àm ri teachd? Cia mheud dhuibh a tha ga cleachdadh gu bitheanta?
An suidheachadh air a bheil sinne eòlach ’s ann gu bheil a’ chuid as motha de dhaoine, a tha air ìre eadar-mheadhanach a ruigsinn, dìreach a’ dol mun cuairt is mun cuairt (cainnt-chluich Donnie Dòtaman) aig cha mhòr na h-aon ìre. Gu deimhinne, tha beàrn ann aig an àrd-ìre. Ma tha sinn ag iarraidh luchd-ionnsachaidh a bhith a’ ruigsinn fileantas aig àm air choireigin feumaidh sinn adhbhar a thoirt dhaibh, tachartasan sòisealta a tha dha-rìribh ann an Gàidhlig, cothroman a bhith a’ bruidhinn ri daoine aig a bheil Gàidhlig bho thùs. Mura h-eil thu misneachail gu leòr gus lìonra de dh’fhileantaich a chruthaicheadh dhut fhèin, chan eil na cothroman sin ann.
Feumaidh sinn uile a bhith nas dian-thograiche leis na h-amasan againn agus siostaman ùr gus luchd-ionnsachaidh a thoirt gu fileantas a chur air dòigh. Thug feadhainn iomradh cuideachd air a’ phrògram chultarach ann an Alba Nuadh, ‘Bun is Bàrr’, a bhios a’ toirt cothroman do luchd-ionnsachaidh a bhith a’ tadhal air seann-Ghàidheil aig a bheil eòlas prìseil air a’ chànan. Bhiodh siostam-paidhridh, no lìonra de dhaoine mar seo gu math feumail do luchd-ionnsachaidh ann an Alba.
Ged a bha e gu math brosnachail an uimhir seo de dhaoine fhaicinn air an latha, cha do fhreagairt e an ceist, dè tha tighinn an àite Clì? Ma tha piseach gu bhith a’ tighinn air an t-suidheachadh tha feum againn air stiùireadh bhon leithid Clì. Cò tha a’ dol a bhith ag obair gus cuidhteas fhaighinn de na cnapan-starra ro luchd-ionnsachaidh a thaobh chothroman, adhbharan, chosgaisean agus dìth misneachd!
– Màrtainn Mac a’ Bhàillidh


text:
Istituto Centrale per il Catalogo Unico
'S e institiud a tha cumadh an catalog coitcheann leabharlainn na h-Eadailt a tha anns an Istituto Centrale per il Catalogo Unico (ICCU).
Chaidh an catalog fhèin a chruthachadh ann an 1951 is an institiud san Ròimh ann an 1975.[1] Tha siostam smachd an ùghdarrais aig Uicipeid a' cleachdadh aithnichearan às an ICCU.
Iomraidhean[deasaich | deasaich an tùs]
- ↑ “The Institute” (Beurla). Istituto Centrale per il Catalogo Unico. Air a thogail 1d dhen Mhàrt 2018.


text:
ZA05 - Dundee Mining
Dundee, South Africa was established in 1882 by Peter Smith on his farm, Dundee. He originated from Hole Mill farm, Forfarshire, Scotland. The names on the panel are the four founders of Dundee. Endumeni Mountain is a dominant feature in the Dundee landscape and plays an important role in the weather patterns of the valley. The figures reflect the founders and early settlers of the town and region. They are holding maize, which is the staple crop of the area, and coal. Dundee became the centre of the coal industry in the 19th and early 20th C, earning the nickname “Coalopolis”.
ZA05 Mèinnearachd Dhùn Deagh
Chaidh Dùn Deagh ann an Afraga a Deas a stèidheachadh ann an 1882 le Pàdraig Mac a’ Ghobhainn air an tuathanas aige, Dùn Deagh. Bha e bho thuathanas Hole Mill ann an Siorrachd Fharfair ann an Alba. Is iad ainmean ceathrar luchd-stèidheachaidh Dhùn Deagh a tha air a’ chlàr. Tha Beinn Endumeni na feart stòite ann an cruth-tìre Dhùn Deagh agus tha i a’ gabhail pàirt chudromach ann am pàtranan na h-aimsire sa ghleann sin. Tha na figearan a’ nochdadh dhuinn luchd-stèidheachaidh agus luchd-tuineachaidh a bha tràth sa bhaile agus san sgìre. Tha iad ag obair le min Ìnnseanach, a tha na phrìomh bhàrr san sgìre, agus gual. Bha Dùn Deagh aig teis-meadhan a’ ghnìomhachais guail anns an 19mh linn agus tràth san 20mh linn, a’ cosnadh an ainm “Coalopolis”.


text:
1878
MDCCCLXXVIII
Tachartasan[deasaich | deasaich an tùs]
- 20 an Gearran - Taghadh Phàpa Leo XIII, ann an Cathair na Bhatacain.
- Taisgealadh hoilmium agus iterbium.
- Chaidh Oilthigh Stockholm a stèidheachadh.
Breithean[deasaich | deasaich an tùs]
- 7 an t-Samhain - Lise Meitner, ann an Vienna. Ceimigear.
Bàsan[deasaich | deasaich an tùs]
- 7 an Gearran - Giovanni Maria Mastai-Ferretti, ann an Cathair na Bhatacain. Pàp bho 1846 gu 1878.
- 4 an Giblean - Joaquín Mosquera, ann am Bogotá. Neach-poileataigs à Coloimbia.
- 7 an Dàmhair - Tomás Cipriano de Mosquera, ann am Popayán. Neach-poileataigs à Coloimbia.